EH Bildu Amasa-Villabona - Klausula sozialen legeari ezezkoa emanda, PNV, PSE eta PP-k lan prekarietatea sustatzearen alde egin dute\n05 Apirila 2019\nEH Bilduk kontratazio publikoetan klausula sozialak arautzeko lege proposamena jarri du gaur mahai gainean Legebiltzarrean Administrazioaren kontratazio guztietan lan baldintza duinak bermatzeko. Larraitz Ugartek azpimarratu duenez, Jaurlaritza ezin da izan prekarietatea areagotzen duena, berari kalitatezko enplegua sortu eta sustatzea baitagokio. Hala ere, EAJ eta PSE gobernukideek eta PPk EH Bilduren proposamena tramitatzearen aurkako boza eman dute eta, Ugartek salatu bezala, prekarietatea sustatzen jarraitzeko borondatea agertu dute finean.\nLegebiltzarkideak azaldu duenez, EH Bilduren lege proposamenak kontratazio publiko guztietan 1.200 euroko gutxieneko soldata bermatzea planteatzen du, gaur egun Araban, Bizkaian eta Gipuzkoan, datu ekonomikoak eta bizi maila kontuan hartuta, horixe delako “gutxieneko duintasuna bermatzeko soldata”.\nLarraitz Ugarte EH Bilduren proposamena defendatzen Gasteizko legebiltzarrean\nUgartek gogora ekarri du 55.000 pertsonak lan egiten dutela, zuzenean edo zeharka, administrazio publikoentzat eta, horren ildotik, erantsi du administrazioen ardura dela enpresa pribatuek ezartzen dituzten lan baldintzak eta diru publikoarekin ordaintzen dituzten soldatak zaindu eta arautzea. “Ez dugu bi erritmotako administrazio bat nahi, administrazio bat non funtzionarioen lan baldintzak errespetatzen diren eta, paraleloan, pribatizatutako administrazio bat non lan baldintzak prekarioak diren eta horren aurrean Jaurlaritzak muzin egiten duen”.


Argitalpen-munduan 30 urte daramatzan Alberto Vitalere-kin solasean\nAlberto Vitale eskarmentu handiko gizona da argitalpen munduan\nAlberto Vitale Random House-ko zuzendari nagusi izendatu zuten 1989an eta zuzendari nagusi izan zen, orobat, 1998an Random House taldean integratu zen Bantam Doubleday Dell argitalpen-enpresan eta Bertlesmann-en. Hogeita hamar urtetik gora daramatza argitalpen industrian eta AEBetako Argitaletxeen Elkartearen presidenteorde izan zen. Horregatik haren iritziak jakingarriak dira guztiz.\nPensilvaniako Unibertsitateko Wharton Eskolako Knowledge@Wharton aldizkari digitalak egin zion elkarrizketa\nWharton Eskola Pensilvaniako Unibertsitateko enpresa-zientzietako eskola da, munduko prestigiotsunetako bat.\nElkarrizketatzaileek eta elkarrizketatua ez dira edonor, eta horrexegatik interesgarria iruditu zait elkarrizketa hona ekartzea.\nKnowledge@Wharton: 1989an Random Houseko zuzendari nagusi izendatu zintuzten. Zer karrera izan zenuen argitalpen arloan horren aurretik? Nola eraman zintuen horrek Random Housen hartu zenuen kargura?\nAlberto Vitale: 1975ean, Agnelli familiarentzat ... hau da, Fiaten ugazabentzat, Bantam Books erosi zuen talde baten buru nintzen. Bantameko exekutiboak ondo ezagutzera iritsi nintzen. Bantam oso enpresa independentea zen, irabazi handiak zituena, eta ez lehenbizi hasitakoetakoa, baina bai nagusietakoa, tapa biguneko liburuetan. Hura erosi eta hiru, lau, bost, sei bat hilabetera dei bat egin zidaten esanez, "Nahi zenuke etorri eta zuzendari nagusi izan?" Horrela hasi zen nire karrera argitalpen arloan.\nUne batean, galdetu zidaten Random House eraman nahi nuen. Oso erabaki zaila zen, baina garai hartan munduko argitaletxe nagusia zena zuzentzeko abagunea interesgarriegia zen, pentsatzen gelditzeko ere.\nKnowledge@Wharton: zer balorazio egin zenuen, Random Housera iritsi zinenean, enpresak zuen egoeraz? Zer balorazio egin zenuen argitalpen-industrian gertatzen ari zenaz? Zer eragin izan zuen horrek Random House gidatzeko abian jarri zenuen estrategian?\nVitale: Random House eramateko niri eskatzeko arrazoia, seguru asko, ugazabek [Newhouse familiak] hark hobeto funtzionatzea nahi zutelako izango zen. Ondo aztertu nituen argitaletxe guztiak ... eta egin behar zirela uste izan nuen aldaketak egin nituen. Argitalpen-sektorean oso zaila da estrategia bat izatea, hitz horrek arlo akademikoan duen edo, oro har, ematen zaion esanahian. Estrategiarik onena jendeak irakurri nahi dituen liburuak izatea da. Estrategia hori ezin da kuantifikatu. Ezin duzu deskribatu. Konfiantza izan behar duzu zure argitaletxeetan eta zure editoreengan eta zure argitaletxe-arduradunengan, eta zure marketin-arduradunengan, seguru egoteko jendeak irakurri nahi dituen liburuak aukeratzen dituztela, eta horiek zerorrek argitaratuko zenituzkeen bezalaxe argitaratuko dituztela.\nKnowledge@Wharton: zu izan zinen eskubide elektronikoen garrantzia azpimarratzen lehenbizikoetakoa, argitaletxe-arduradunen artean. Esango zeniguke zer iritzi duzun horretaz?\nVitale: Bai, halaxe da, lehena izan nintzen liburugintzan erabakitzen, ez genuela sinatuko kontraturik, eskubide digitalak eskuratu ezean. Sekulako kritikak entzun behar izan nituen. Agente batzuek ukatu egin ziguten guri saltzea. Esan nuen: "Ondo da, zuek guri saltzea errefusatzen baduzue, guk zuei erostea errefusatuko dugu. "Ez zioten bereari luzaro eutsi. Enpresa barruko batzuen eta beste jende baten erresistentzia batzuei aurre egin behar izan nien, esaten baitzuten eskubide kontuetan gogorregia nintzela. Esan nien: "Entzun. Zuek etorkizuna izan nahi baduzue, eskubideak eskuratuko ditugu. Etorkizunik izan nahi ez baduzue, nik ez dut enpresarekin zerikusirik izan nahi. Izan ere, funtsezko baliabide bat harrika botatzea bezala da -- ekoizleek filmekin egin zutena egitea bezala da. Haiek gudua galdu egin zuten. Haiek inoiz ez ziren horretan borrokatu. Hasieratik galdu zuten." Eta horrela erabaki genuen -- uste dut 1994an izan zela -- ez genuela kontraturik sinatuko, liburu elektronikoen ... liburu digitalen eskubideak ez bagenituen eskuratzen.\nKnowledge@Wharton: argitalpen-munduan aldaketa izugarriak gertatzen ari diren une batean gaude. Horien artean liburu digitalen sorrera, liburu-denda fisikoetatik Amazonerako aldaketa eta egileek beren kabuz argitalpen digitalak egiteko saioak daude. Hori guztia argitaletxe tradizionalaren zeregina aldatzera doa?\nVitale: ez, ez dut uste. Random Houseko zuzendari nagusi izateari utzi nionean, 1998ko bigarren seihilekoan, nahiz eta jarraitu nuen Random Houseko aholkulari gisa, Microsoftek proposatu zidan International E-Book Foundation-en presidente izatea. Garai hartan pentsatu nuen e-bookak argitalpen sektorearen salbatzaileak izango zirela, oso errentagarriak izango zirela ezagutzen ez zenean. E-book-en alde buru-belarri jarri nintzen, eta espero nuen publiko zabalak gero benetan erabili zituen baino lasterrago erabiliko zituela.\nBaina bitartean Microsoft-ek interesa galdu zuen eta ez zen gai izan tableta moderno eta erabilerraz bat garatzeko. Ez zuten Amazonek gerora Kindlerekin egin zuena egiteko ideiarik ere. Pare bat urte geroago fundazioa desegin egin zen eta deus ez zen gertatu, duela bi urte arte. Argitalpen-sektorea istilu handitan sartu zen. Argitaletxeak frenetikoki zebiltzan, adimenak sorturiko produktuak aurkezteko beste modu baten bila.\nGarai berean, Amazon-ek Kindlea atera zuen. Gainerakoa historia da. Orain iPada dugu, eta iPadaren tankerako tresna gehiago edukitzera goaz. Gauzak asko ari dira aldatzen ... baina hobera. Teknologia digitalak argitaletxeei negozio berri bat garatzeko gaitasuna ekarri die. Horrek ez du esan nahi liburuaren negozioa desagertuko denik. Paperezko liburuak luzaro izango ditugu, beti ez bada ... baina askoz produktu baliotsuagoak bihurtuko dira. Bikain inprimatuak, bikain koadernatuak, bikain ekoitziak eta marketin bikainez sustatuak izango dira. Baita askoz garestiagoak ere. E-bookak iraganeko tapa biguneko liburuen baliokideak bihurtuko dira, baina ez dira gauza bera izango.\nTeknologia digitalari esker autore askok beren kabuz argitaratu ahal izango dute. Hori da teknologia digitalaren ahalmena, Internetena. Baina oraindik ere, argitaletxearen zereginak lehen bezain garrantzitsua izaten jarraituko du. Orain ere, zer liburu argitaratu nahi duzun erabaki behar duzu. Eta nola argitaratu nahi duzun. Sinergia nabarmenak daude paperaren eta medio digitalaren artean.\nOraindik argitalpen digitalen hasiera-hasieran gaude. Gaur egun egiten duguna, liburu baten orrialdea hartu eta pantailan jartzea besterik ez da. Hori interesgarria da, baina ez da astronautikako zientzialari bat behar horretarako. Baina izugarrizko aukerak ditugu teknologia digitalekin edukien marketinean esperimentatzeko. Tapa gogorreko liburu bat argitaratzen duzunean, salneurri bat jartzen diozu eta akabo. Kaleratu duzu eta zer egin behar duzu? Saltzen bada ondo, eta ez bada saltzen, guztiak itzultzen dizkizute. Teknologia digitalarekin, jarri diezaiokezu 9,99 dolarreko prezioa. Baina, liburua ez bada saltzen, eta sinesten baduzu liburu ona duzula, agian ez duzu irakurleekiko iritzi zuzena izan, eta prezioa jaitsi beharra duzu 6,99 dolarrera edo 7,99 dolarrera edo 5,99 dolarrera.\nEsperimentatzeko eta argitalpenen marketin-teknikak bilakarazteko gaitasuna argitaletxeek landu beharreko faktoreak dira. Har ezazu, adibidez, George Bush presidente ohiaren liburua [Decision Points, Crown Publishers-ek 2010eko azaroan argitaratua]. Orain, e-book formatuan erosten baduzu liburu hori, irudi asko eskuratzen dituzu, oso interesgarriak direnak eta liburua eta zure irakurtze-esperientzia hobetzen dutenak. Biziagoa da, errealitatetik hurbilagoa.\nKnowledge@Wharton: uste duzu liburu-dendek iraungo dutela?\nVitale: Bai horixe. Alabaina, aldaketa handiak izango dituzte. Hemendik hiru bat edo bost bat urtera, liburu-denda kate handien, hala nola Barnes & Nobleren, liburu-dendetan, espazioaren % 70 gutxienez, beste produktu batzuentzat izango da. Badu zentzua. Orain unibertsoa dago digitalizaturik. Ez dira denda erraldoi horiek gehiago behar.\nKnowledge@Wharton: zure ustez zein dira desberdintasunik handienak nahiko ondo doala dirudien Barnes & Noble-ren eta kiebran sartu den Borders-en artean? Zergatik iraun du batek eta porrot egin du besteak?\nVitale: Lehenik eta behin, Borders beti bigarrena izan da, Barnes & Noble-ren atzetik, eta bietan ahulena. Barnes & Noble-ren kudeaketa bateratua izan da, oso ongi informatua eta talentu handikoa. Eboluzionatu du, edozein motatako kudeaketak urtetan zehar eboluzionatzen duen bezala, oso pertsona bikaina den Leonard Riggio presidentearen gidaritzapean. Borders-ek 15 urtean 10 bat aldiz aldatu du kudeaketa. Orain, badakit zer esan nahi duen kudeaketa aldatzeak. Hori etengabeko iskanbila da. Eta horrek ez dio lagundu Borders-i. Borders-ek ez du inoiz izan benetako nortasunik, balio zuen estrategiarik, benetako irudirik, Barnes & Noblek izan dituen bezala.\nKnowledge@Wharton: liburu-denda nagusiak falta izateak, edo liburu-denden salmentako espazioaren proportzio handi bat orain beste produktu batzuek hartzeak, eraginik izango al du argitaletxeek irakurleengana iristeko duten gaitasunean? Liburu bat ezin bada aurkitu liburu-dendan eta ezin bada ikusi, nola izango du irakurleak liburuaren berri?\nVitale: irakurleak gaur egun askoz sofistikatuagoak dira lehen baino. Liburua ez badute Barnes & Noblerenean aurkitzen, joaten dira etxera, sartzen dira Interneten eta Amazonetik eskatzen dute bi minututan.\nKnowledge@Wharton: baina nola eragingo duzu irakurleek liburu bat bilatu nahi izatea? Nola lortuko duzu irakurleek liburuaren berri izatea lehenbiziko lekuan?\nVitale: badira harreman publikoak eta horrelako gauzak. Lehenik eta behin, jendea liburu-dendetara eraman behar duzu. Gero liburuak erakutsi behar dizkiozu, liburu-dendetan dagoenean. Norbait liburu-dendara baldin badator liburu baten bila, eta liburua ez badago han, Internetera zoaz. Ez dago argitaletxerik, ez txikirik ez handirik, e-mail zerrenda bat ez duenik, eta, haren bidez, modu gutxi edo gehiago eraginkorrean, datozen nobedadeen berri ematen dizute.\nMundu guztia dago gaur egun Interneten. Informazioa eskuratzea izugarri hobetu da. Baina gogoan izan, argitaratzeko eredua aldatu egingo dela. Eta produktua aldatu egingo dela. Tapa gogorreko liburuen prezioak orain 27,95 dolar eta 26,95 dolar bitartekoak dira, eta, nire ustez, hori barregarria da. Seguru asko, ezin izango dira errentagarriak izan prezio horietan. 36,95 - 46,95 dolarretara igoko dira. Baina irakurleak askoz produktu hobea izango du erosgai.\nKnowledge@Wharton: nolako hobea izango da?\nVitale: paper hobea, tipografia hobea, koadernaketa hobea izango dute. Eta horrela desiratuko duzun liburu bat izango duzu. Gainera, jende gehiagok liburuak erosi ahala, non ipiniko dituzu zure liburuak? Benetan irakurlea baldin bazara, seguru asko, irakurtzen duzun liburu bakoitzeko, 10 liburu erosiko zenituen, irakurtzeko denbora izan dezazun zain daudenak. Baina bitartean, eduki nahi zenituzkeen beste 10 liburu argitaratuko dira. Jendeak tapa gogorreko liburua era selektiboagoan erabiliko du. Argitaletxeek askoz hobeak izan beharko dute, gauez liburu-denden erreposizioa egiten. Nola irabazi Amazoni horretan? Lehengo egunean irakurri nuen, haiek 52garren biltegia irekitzera doazela. Zuk kokatzen dituzu 52 biltegi AEBetan zehar, leku estrategigotan eta ... seguru asko, lurraldearen % 95 estaltzen duzu eta bidalketak gauez egiten dituzu.\nArgitaletxeek indibidualki ezin dute hori egin, baina bilatu beharko dute bide bat horretatik hurbil ibiltzeko. Ez da sostengagarria izango liburu garesti horiekin % 40ko itzulketak izango dituzten tiradak egitea. Gai izatera iritsi beharko dute liburu-dendari esateko: "Ondo da, liburu hori ez duzu stockean, baina bihar hor izango duzu." Eta liburu-dendak esango dio bezeroari: "ez duzu arduratu behar, bihar lortuko dut eta etxera bidaliko dizut eta etzi etxean izango duzu." Ez naiz ari iradokitzen hori dela formula, baina tankera horretako gauzak aldatu beharko dira, efizientzia eta errentagarritasuna ekarriko dizkietenak liburu-dendei eta argitaletxeei, eta bezeroei zerbitzua hobetuko dietenak.\nKnowledge@Wharton: ikusten al duzu liburu-denda independentearentzat zereginik giro horretan?\nKnowledge@Wharton: nola aldatu edo bilakatuko da hori?\nVitale: ez dakit. Baina, adibidez, bada orain programa bat ... liburu-denda independenteak eta Google elkarlanean jartzeko. Liburu-dendan zaudela esaten baduzu: "Nik benetan nahi dut liburu hori," baina liburu-dendak ez badauka, liburu-dendako langilea eta bezeroa elkarrekin joan daitezke ordenagailu batera eta eska dezakete.... Agian, hori eginez, liburu-denda zerbitzu-puntu gisa ariko da jokatzen, eta komisio bat edo nola halako ordainketa bat jasotzen ariko da.\nKnowledge@Wharton: mundu digitalean, banaketa globala posible bihurtzen da. Zer eragin izango duela uste duzu horrek copyright-legeen etorkizunean?\nVitale: Copyright-ak aldatu egin beharko du, neurri batean. Norbaitek Tashkent-en [Uzbekistan-en] edonoren liburu bat erosi ahal izan beharko luke, copyright-agatiko mugarik gabe. Teknologia digitalarekin gauza miragarriak egin ditzakezu. Norbaitek liburu bat eros dezake Tashkent-etik Londresko Amazon-en eta ez New York-en. Autoreak eskura dezake bere royaltya Tashkentetik eta Tashkenteko argitaletxe batek jaso beharko luke ebook baten salmentatik dagokiona, liburua ingelesezkoa izanik.\nKnowledge@Wharton: zergatik lortu beharko luke diru bat Tashkenteko argitaletxeak?\nVitale: liburu hori argitaratu duen Tashkenteko argitaletxeak eskubideak erosi ditu. Haren liburuetako bat New York-eko Amazonen erosten baduzu, hark dagokiona jaso beharko luke. Paradigma konplexua da hori, baina konpondu beharreko zerbait da. Hori ez da konponduko datozen bizpahiru urtetan, baina datozen bost hamar urtetan konponduko da.\nKnowledge@Wharton: ingelesezko merkatuan globalki pentsatzen badugu, lurraldekako eskubideak jarraituko al dute? bada arrazoirik liburu bat argitaratu ingelesez New York-en eta ez jaitsi ahal izateko, demagun, Amazonen zerbitzarietatik Kindleetara munduko edozein lekutatik?\nVitale: copyraighta tarteko delarik arazo bat izango da. Gauzak bidegabe bihurtzen dira, zilegi diren gauzei oztopoak jartzen zaizkienean. Ados nago zurekin diozunean munduko edonork izan beharko lukeela gai liburu bat argitaletxetik edo Amazonetik edo beste nonahitik jaisteko, baina Ingalaterrako, Kanadako, Australiako, Zeelanda Berriko eta Hegoafrikako argitaletxeak ere babestu behar dituzu. Zail samarra gertatuko da, baina egin beharrekoa da. Argitaletxeek ez badute egiten, liburu horiek beren bidea egingo dute ... bide ez hain ofizialetatik eta arazoa izango da.\nKnowledge@Wharton: eraman dezaket hori urrats bat urrunago? Zein da arrazoia Australiako edo Zeelanda Berriko edo Tashkenteko argitaletxea babesteko?\nVitale: Barkatu. Nola bizi behar du argitaletxeak? Airetik?\nKnowledge@Wharton: Ez, ulertzen dut, baina ...\nVitale: akabo orduan.\nKnowledge@Wharton: Baina kontua da mundu digitalean, non liburuak eros baitaitezke globalki, ba al duten zereginik argitaletxe nazionalek, jendeak liburuak globalki argitaratzera joko duelarik?\nVitale: Badute zeregina. Argitaletxe nazional horiek ere liburuak argitaratuko dituzte, baita formatu digitalean ere. Liburu horiek bana ditzake Amazonek New Yorketik edo Londresetik. Argitaletxe hori babestu egin behar da.\nKnowledge@Wharton: e-bookaren munduan, ba al dago arrazoirik argitaletxeak liburuarekiko eskubide globalak ez izateko eta hura globalki merkaturatzeko gai izateko, paperean ez badu argitaratzen, liburu elektronikoak soilik argitaratzen baditu? Kasu horietan, bada arrazoirik argitaletxea beste herrialde batzuetan babesteko?\nVitale: edoera horretan, ez noski. Baina hori utopia hutsa da. Paperezko liburuak gurekin izango dira, nik aurreikus dezakedan bezainbat denboran, baina liburu digitala behin eta berriz aldatuko da, teknologiak ahalbidetzen duenaren arabera. Amazon urtarrilean 2,99 edo 1,99 dolarreko liburuak kaleratzen hasi zen ... edo Amazonen Kindlerako Singles direlakoak [10.000 eta 30.000 hitz bitarteko lan laburrak]. Hori garapen garrantzitsua da. Edonork egiten duen berrikuntza urrats bat aurrerago eramango dute enpresa handiek.\nKnowledge@Wharton: zuk zure karrera berriz egiterik bazenu, zer egingo zenuke beste era batera?\nVitale: horretan askotan pentsatu izan dut. Ez dakit zer egingo nukeen beste era batera, argitaratzearen izaera den bezalakoa delako, baina gauza bat dakit seguru -- energia asko eskainiko niokeela negozioaren alderdi digitalari. Liburu bat baldin baduzu Proventzari edo Toskanari buruz, bideklip txiki bat izatea han eta hemen toki egokian, izugarri aberasgarria litzateke e-bookarentzat. Liburu erromantiko bat baldin baduzu eta hondoko musikatxo bat jartzen badiozu ... ez dakit, esperimentatu beharra dago. Behin eta berriro egin daitezke probak teknologia digitalarekin.\nEnergia asko jarriko nuke, halaber, autoreekin, ez editore gisa, baizik eta ekoizle gisa lan egiteko. Horregatik nahi nuke nire editoreak % 50 editore eta % 50 ekoizle izatea.\nKnowledge@Wharton: zer eskatzen du ekoizle izate horrek?\nVitale: horrek eskatzen du ni esertzea zurekin eta esatea: "zergatik ez dugu hau edo bestea egiten?" Eta "zergatik ez dugu ideia hau garatzen? Zergatik ez dugu liburua, osorik kaleratu beharrean, kapituluka kaleratzen?" Lehen bide bakarra zenuen. Liburua irakurtzen zenuen; bi azalen artean ezartzen zenuen bere 350 orrialdeekin, kaleratzen zenuen eta saltzea espero zenuen. Orain beste gauza asko egin ditzakezu.\nKnowledge@Wharton: zure karreran zehar, zein izan da inoiz erantzun behar izan duzun lidergo-erronkarik handiena? Nola egin zenion aurre? Eta zer ikasi zenuen horretatik?\nVitale: lidergo-erronkarik handiena nire argitaratzaile-karreran -- eta baita izan naizen beste negozio guztietan -- jendearekin lan egitea izan da. Jendea errespetatzea. Haiei zabaltzen uztea, inoiz ez bidea moztea. Kritiko izaten uztea. Hala ere, baldintza bat jartzen nuen horretan. Edozer dela ere, kritika dezakezu, baina orduan esan behar didazu zer egingo zenukeen horren ordez. Harekin ados egon naiteke edo ez, baina zuk ez dezakezu kritikatu kritikatzagatik soilik. Jendearekin komunikatzeko eta lan egiteko gaitasuna izango da seguru asko argitalpen-munduan ... eta beste edozein sektoretan dagoen erronkarik handiena.\nKnowledge@Wharton: azkeneko galdera -- nola definitzen duzu arrakasta?\nVitale: ez da erraza definitzea. Gertakari-konbinazio bat da. Lehenbizikoa da lortzen duzun asebetetze maila. Oso gustura baldin bazaude, seguruenik oso arrakastatsua zara. Bigarrena da arrakastaren alderdi kualitatiboa. Adibidez, bada Adelphi izeneko argitaletxe italiar bat, lehen mailako kalitateko liburuak argitaratzen dituena. Gauza bera esan nezake Random Houseko parte den Alfred A. Knopf-ez ere, eta beste argitaletxe askori buruz. Hori da arrakasta.\nEta azkenik sektorean egoteko dirua irabazi behar duzu. Argitaletxeek dirurik irabazi behar ez duten ideia hori, edo Interneten dagoen guztia dohainikakoa izan behar duelako ideia hori zentzugabekeria da. Dirua irabazi beharra dago. Zenbat eta diru gehiago irabazi zilegiki, orduan eta gehiago berrinberti dezakezu zure negozioan eta orduan eta arrakastatsuagoa izan zaitezkeela espero izatekoa da.


Etikasi 2022 programarako deialdia\nLegealdiaren (2016-2020) hasieran Eusko Jaurlaritzak bere sail guztietan Giza Eskubideen ikuspuntua indartu nahi zuela agerian jarri zuen, bere ekintza guztietan modu orokor batean indartuz. XII. Legealdian, aurrekoaren ildoari jarraituz, Udaberri 2024 Bizikidetza, Giza Eskubide eta Aniztasun Plana onartu da, eta oinarrizko… ...\nUrriak 21ean Arrupe Etxean (Bilbo) elkar ezagutzea zailtzen duten oztopoak gainditzeko proposamenak jasotzeko ekitaldia antolatu dugu EGK-ko hezkuntza eta bakea eta bizikidetza lan arloetatik Iaz egin zen lehen topaketan azaldutako oztopoen aurrean, horiek gainditzeko proposamenak bilduko ditugu. Errealitateak eta gizarte… ...\nXI. Legealdiaren hasieran, Eusko Jaurlaritzak bere sail guztietan giza eskubideen ikuspuntua indartu nahi zuela agerian jarri zuen, bere ekintza guztietan modu orokor batean indartuz. Honela, batera dugun erronka giza eskubideei buruzko hezkuntza proiektu bat finkatzea izango litzateke, giza duintasunean oinarritua… ...\nCV eta motibazio gutunak martxoaren 29ko 12:00ak arte jasoko ditugu egk@egk.eus. Lanpostua Gasteizen izango da Bakea eta bizikidetzaren alorrean Bake kulturaren kudeaketan edota Giza Eskubideetan ezagutzak badituzu, eta lantzeko gogoa baduzu, hau da zure aukera. Euskadiko Gazteriaren Kontseiluak (EGK) Bakea… ...\nBilbon izandako eraso arrazistaren aurka\nDonostia, 2020ko azaroaren 4a. Gazteon nortasuna jatorriaz gain beste hainbat ikuspegi oinarritzat hartuta eraikitzen da. Baina gure jatorriagatik egindako eraso arrazista gure nortasunari zuzenean egindako erasoa da. Hori dela-eta, EGKtik urriaren 10ean Bilboko San Frantzisko auzoan 25 urteko gazte batek… ...\nGazteon nortasuna jatorriaz gain beste hainbat ikuspegi oinarritzat hartuta eraikitzen da. Baina gure jatorriagatik egindako eraso arrazista gure nortasunari zuzenean egindako erasoa da. Hori dela-eta, EGKtik pasa den asteburuan Bilboko San Franzisko auzoan gazte batek jasotako eraso arrazistaren harira gertatutakoa… ...\nIrailak 26an Hika Ateneon (Bilbo) elkar ezagutzea zailtzen duten oztopoak gainditzeko ekitaldia antolatu dugu Testigantzak abiapuntu izanda, ostean talde txikietan lan egingo dugu osasuna eta segurtasuna bermatuz. Eman izena hemen! Errealitateak eta gizarte egiturek sarritan ez digute #IkusGaitezen errazten, ezta… ...


Amets Aranguren, Iruñeko Euskaraldiaren koordinatzailea – Karrikiri\nAmets Aranguren, Iruñeko Euskaraldiaren koordinatzailea\nAmets Arangurenekin bildu gara gaurkoan, duela hiru hilabete Karrikirin lanean hasi zen gaztea Euskaraldia ekimeneko koordinatzaile lanetan dabil Iruñea mailan. Zein izanen da bere ustetan Euskaraldia bezalako ekimenak gazteengana heltzeko biderik onena?\n1. Bertan lanean hasi baino lehen, zer uste zenuen zela Karrikiri?\nEgia esan txikitatik ezagutzen dut Karrikiri, baina denda bat zela pentsatu izan dut beti. Banekien ez zela edonolako denda, bazuela zerbait beste denda askok ez zutena, baina ez nekien zehazki zer.\n2. Eta orain, barruan lanean zaudela, ezagutzen ez zenuen Karrikiriren zer jardun deskubritu duzu?\nLehenengo egunetik hasi nintzen benetan Karrikiri zer zen ikusten eta ikasten. Elkartea eta, aldi berean, bertako langile zein bazkideak ezagutzen hastean hasi nintzen dendaren atzean dagoen guztiaz jabetzen. Karrikiri Elkartea ez da denda soil bat, bere izenak berak esaten duen bezala elkarte bat da, euskaratik eta euskaraz lanean ari den elkartea. Iruñean euskara eta euskal kultura sustatzea eta honetarako eremuak sortzea xede nagusi duena. Kanpotik ikusten den denda elkartearen zatitxo txiki bat besterik ez da.\n3. Zeintzuk dira zehazki zure zereginak?\n«Euskarak 365 egun» egitasmoak aurkeztu berri duen Euskaraldia ekimenaren koordinazio lanetan nabil Iruñea mailan, eta ekimen honek 2018an hartuko dituen 11 egun horietarako 16 urtetik gorako jendarte euskalduna kontzientziatu eta aktibatzea du helburu nagusi. Euskaraldia Euskal Herri mailan egiteko planteaturik dagoen ekimena denez, Iruñetik kanpo egiten diren bileretara joatea ere tokatzen zait batzuetan: Atarrabia, Gasteiz, Andoain, Donostia…\nHorrez gain, «Karrika» aldizkariko elkarrizketak egiten ditut, hau salbu.\n4. Zeregin horietakoren bat duzu gogokoago?\nMaite dut bilerak egin ondotik Karrikiritik pasa eta bertan hitz egindakoa koordinatzaileekin komentatzea, haiek ere euren ikuspuntua eta ideia berriak ematea…\nHortaz aparte, Euskaraldiaren inguruko bileretan oraindik berria naizenez, batzuetan galdurik sentitzen banaiz ere, asko gustatzen zait beste herri zein hirietan ekimena aurrera nola eramaten ari diren ikustea, ideiak hartzea eta honetan eskarmentu gehiago duen jendearen lan egiteko modutik ikastea.\nKarrikako elkarrizketak prestatzea ere gustuko dut.\n5. Karrikiriko gainontzeko lankideekin nola bideratzen duzu harremana? Koordinaziorik bada?\nOso giro ona dago lankideen artean Karrikirin (nik daramadan denboran, behintzat). Koordinazioari dagokionez esan daiteke bakoitza bere gauzetan badago ere, koordinatzaileak beti duela dena kontrolpean dendaren fondoan ikusten den kortinaren atzean. Bera arduratzen da, nirekin bederen, bilera guztien berri emateaz, gauzak zer moduz doazen galdetzeaz eta edozein duda argitzeaz. Arduradunak ere ematen ditu orduak kortina horren bestaldean, Karrikirin eginen diren proiektuen berri ematen, dena ongi doala kontrolatzen, ideia berriak proposatzen eta gomendioak ematen.\nGainera, Karrikiritik at ere ekimenaren antolaketarako elkarlanean aritzen naiz Euskaltzaleen Topaguneko langile den Larraitz Amadozekin eta harekin ibiltzen naiz gehienetan bileratan.\n6. Gazte jendeak ezagutzen al du Karrikiri? (Ezezkotan..) Zergatik eta zer egin beharko litzateke zure ustez gazteengana hurbiltzeko?\nEgia esan ez dut uste Iruñeko gazteriak Karrikiri zer den dakienik. Denda bat besterik ez dela uste du gehiengoak. Beharbada proposatzen dituen ekimenak ez daudelako gazteriari espresuki zuzenduak. Izan ere, gaur egun euskara eta euskal kultura sustatzeko esparruetan proposatzen den ia ezer ez dago gazteriari edo gazteriak dituen kezka edo beharrei zuzendua.\nAurreko egunean, adibidez, Iruñeko Maravillas gaztetxeko bi kideri egin nien elkarrizketa. Haiekin egon nintzenean eta Euskaraldia ekimenaren berri eman nienean, berehala eskaini zidaten gaztetxea Euskaraldiaren aurkezpena egiteko. Argi dago gazteriarena ez dela interes falta, baizik eta mota honetako elkarteek ez dutela beharbada gazteengana iristeko komunikazio estrategiarik egokiena aukeratzen, eta horregatik ez direla horrelako ekimenak haiengana heltzen. Nik, ingurune euskaltzalea dudan 19 urteko iruindarra izanik, dudan jartzen dut Karrikirin egonen ez banintz Euskaraldia benetan ongi zer den jakinen nukeenik.\nGazteengana iritsi ahal izateko ikusten dudan bideetako bat da gazteek egin dezatela lan, esan nahi baita, ni Euskaraldia bezalako ekimen bateko koordinatzaile izanik, gaztea naizen heinean errazago daukat hurrengo hausnarketa egitea: zer esan beharko lidakete niri horrelako ekimen batean parte hartzeko? edo nondik iritsiko litzaidake niri Euskaraldiaren inguruko informazioa? Laburbilduz, gazte jendeari gazte jendearengandik iristen zaio gehiena, hortaz, gazteriari eman behar zaio aukera horrelako lanetan hasteko.\n2018-01-15 2018-01-16 | karrikiri\n← Dantza, antzerkia eta poesiak bat eginda, Martin Zalakain ikuskizunean\nEuskalerria irratiko saioa Karrikirin egin dute →


Leioan euskaraz bizi nahi dugunon bloga\nAGUR, ETA ONDO IBILI!\nLau urte luze eman ditugu Leioan euskararen erabilera sustatzen eta herria euskalduntzen; bidean oztopoak aurkitu ez ezik, euskaraz berba egin, euskara praktikatu eta euskaraz bizi nahi izan duten hamaika lagun ere topatu ditugu, horixe baietz!\nOrain, agur esateko unea heldu zaigu; ez dugu baina, euskaraz ereindako haziak zimeltzea, aurrerantzean ere euskararen arbola loratzea espero dugu-eta.\nBitartean, gaur euskara praktikatu, bihar euskaraz bizi!\nMila esker egitasmoa bultzatu, lagundu eta horretan sinistu duzuen guztiei!\nIkasturteko azken bi ekimenak: Umeentzako jolasak eta triki-poteoa\nIkasturtea amaitzear da, baina joan aurretik, bi ekintza proposatu nahi dizuegu:\n·Ekainaren 12an, 17:30ean, Pinotxo plazan UMEENTZAKO TAILERRAK. kariokak eta aurpegiak margozteko aukera.\n·Ekainaren 12an, 19.30ean, Paddy tabernatik abiatuta Berbalagun triki-poteoa.\nAnimatu, eta gurekin etor zaitez!\nGaur, euskara praktikatu;\nbihar, euskaraz bizi!\nUdan ere, izan zaitez berbalagun!\nUdan ere, euskaraz hitz egiteko aukera. Izan zaitez berbalagun!\n"81 amama" Leioan ikusgai\nApirilaren 8an, arratsaldeko 19:30ean, Sakoneta kiroldegiko hitzaldi gelan, 81 amama dokumentala ikusgai egongo da. Ondoren, lana komentatzeko aukera ere izango dugu dokumentalaren zuzendariarekin, Izaro Glez Ieregirekin. Lanak euskal emakumearen inguruan eraikitako iruditegiaren inguruan hitz egiten du. INFO+ http://81amama.com/\nBeraz, animatu, eta apirilaren 8an etor zaitez Sakonetara, dokumentala ikustera!\nAntolatzailea: Leioako Berbalagun eta Leioako Bilgune Feminista\nNoiz: Apirilaren 8an\nNon: Sakonetako hitzaldi gelan\n81 amama dokumentala ikusgai Leioan\nApirilaren 8an, arratsaldeko 19:30ean, Sakoneta kiroldegiko hitzaldi gelan, 81 amama dokumentala ikusgai. Euskal emakumearen inguruan eraikitako iruditegiaren inguruan hitz egin duen proiektua da. Izaro Glez Ieregi algortar gazteak sortutako ikus-entzunezkoa da honakoa.


Nafarroako Osasun Zerbitzua-Osasunbideak Nafarroako Unibertsitateko langileen eta bertako onuradunen osasun-arreta bere gain hartuko du maiatzaren 1etik aurrera\nnoz-ek langileen osasun arreta bere gain hartuko du\nNafarroako Osasun Zerbitzua-Osasunbideak Nafarroako Unibertsitateko langileen eta bertako onuradunen osasun-arreta bere gain hartuko du maiatzaren 1etik aurrera asteartea, 2016.eko martxoak 22\nData horretan diagnostiko-prozesuan dauden edo prozesu akutu edo azpiakutuen ondoriozko tratamenduak jasotzen ari diren pazienteek eta patologia larriengatik hala direnek, arreta Nafarroako Unibertsitate Klinikoan jasotzen jarraituko ahalko dute\nMaiatzaren 1ean Nafarroako Osasun Zerbitzua-Osasunbideak Nafarroako Unibertsitateko langileen eta bertako onuradunen osasun-arreta bere gain hartuko du, oro har. Pazienteak diren pertsonak osasun publikoaren arlora behar bezala igarotzea lortzeko asmoz, lantalde bat eratu zen duela aste batzuk Nafarroako Unibertsitate Kliniko nahiz Nafarroako Osasun Zerbitzua-Osasunbideko ordezkariekin.\nAdierazitako datatik aurrera, pazienteek osasun-arreta behar dutenean, laster esleituko zaien osasun-zentroko lehen mailako arretako profesionalengana jo beharko dute, edo bestela, larrialdi-zerbitzuetara, beharrezkoa balitz.\nNafarroako Unibertsitate Klinikoko espezialistek etengabeko jarraipena ematen dieten pertsonen kasuan, atxikita geratzen diren NOZ-Oko familiako medikuak edo pediatrak egingo du balorazioa, eta hark erabakiko du arreta ahalik eta era egokienean nola eman.\nJakina, prozesu akutu batengatik Nafarroako Unibertsitate Klinikoan 2016ko maiatzaren 1a baino lehen ospitaleratutako paziente guztiak, egun horretan ospitaleratuta daudenak, ospitale horretan bertan artatuko dituzte, harik eta medikuaren alta jasotzen duten arte.\nSalbuespen modura, Nafarroako Unibertsitate Klinikok honako kasu hauetan aldi baterako arreta ematen jarraituko du:\nMaiatzaren 1ean prozesu onkologiko bat jasateagatik artatzen ari diren pertsona guztiek arreta Nafarroako Unibertsitate Klinikoan jasotzen jarraitu ahalko dute, xede horretarako ezarritako irizpide klinikoen arabera eta, nolanahi ere, tratamenduaren amaiera bermatuz.\nProzesu kirurgikoei dagokienez, ebakuntza bat baimendu ahalko da, denboran ez dela atzeratu behar irizten bada, baldin eta agindu hori maiatzaren 1a baino lehen eman bada. Maiatzaren 3a baino lehen egin beharko da.\nMaiatzaren 1a baino lehen haurdun daudela esan zaien emakumeen kasuan, arreta Nafarroako Unibertsitate Klinikoan jasotzen jarraituko dute erditzen duten arte.\nMaiatzaren 1a baino lehen kontsultan artatutako pazienteei eta emaitza, sail arteko edo aurrez aipatutako kontsulten berrikuspenen zain daudenei, kontsulta berri bat egitea baimenduko zaie, maiatzaren 31 baino lehen egin beharko dena.\nOspitale-erabilerako medikazioa behar duten pertsonek Nafarroako Unibertsitate Klinikoan jarraituko dute Nafarroako Ospitalegunean artatzen dituzten bitartean. Farmaziako zerbitzuen arteko koordinazio egokia egingo da.\n2016ko maiatzaren 1a baino lehen ebakuntza jasaten duten pertsonek errehabilitazioko tratamendua egin ahalko dute, gehienez ere, ebakuntza egin eta hurrengo hogeita hamar egunetan.\nMugarik gabe, transplanteak izandako pazienteak eta hemodialisira joaten direnak Nafarroako Unibertsitate Klinikoan artatuko dituzte.\nAurrez aipatutako kasu guztiak NOZ-Oren Prestazio eta Kontzertuen Kudeaketa Zerbitzuak baloratuko ditu, eta hark dagokion baimena emango du irizpide horiek betetzen direnean eta eskatutako arreta justifikatutzat jotzen denean.\nHaur-adinean dauden adingabeei dagokienez, oro har finkatutako irizpideak beteko dira.\nNOZ-Ok honako hau bermatuko du: Nafarroako Unibertsitateko langileei eta haien senideei laguntza emateko prozesua ahalik eta errespetu handienarekin emango dela, kolektibo horri nahiz une horretan laguntza ematen dien profesionalei.


Berlin, euskal zinemagintzaren erakusleiho | Etxepare Euskal Institutua\nBerlin, euskal zinemagintzaren erakusleiho\nBihar hasiko da Berlinale, urteko lehenengo hitzordu handia zinearen alorrean. Otsailaren 19ra bitartean 399 film ikusi ahal izango dira eta 120 herrialde ezberdinetako 22.000 profesional baino gehiago elkartuko dira Alemaniako hiriburuan. Mundu osoko ekoizle, banatzaile eta erakusleentzat ere ezinbesteko topagune bilakatzen da Berlin egunotan, zinemaldiaren baitan zine industriaren nazioarteko azoka garrantzitsuenetako bat egiten baita: European Film Market (EFM).\nBigarren urtez jarraian euskal zinemagintzaren erakusleiho bilakatuko da azoka, Basque Audiovisual zigilupean hainbat euskal ekoizle bertaratuko baitira. Marka honek bere espazioa izango du Berlineko topagune handi honetan eta euskal ikus-entzuneko sektorearen ordezkari izango da mundu osoko ehunka enpresa, profesional eta eragileren aurrean. Azken finean, bertan parte hartzeak euskal ekoiztetxeentzat finantziazio bideak bilatu, kolaborazioak ezarri eta negozio ideia berriei ateak irekitzea ahalbidetzen du.\nEra berean, Euskadiko 19 ekoizleren 26 proiektu jasotzen dituen dossierra egongo da eskuragai azokan. Horrela, EFM euskal ekoizleentzako topagune ezin hobea bilakatuko da harremanak landu, industrian duten tokia indartu eta aurkeztutako proiektuen eskubideak negoziatzeko.\nOrotara, katalogoak 19 ekoiztetxeren lanak jasotzen ditu: Arena Comunicación, Basque Films, Doxa Producciones, Esrec, Fascina Producciones, Gariza Films, Irusoin, Lamia Producciones, Lotura Films, Old Port, Píxel, Somuga, Se&Sra., Dibulitoon Studios, Txalapart, Txintxua Films, Kanaki Films, Caravan Cinema LTD eta Kinoskopik. Horietariko gehienak azokan izango dira egunotan.\nBasque Audiovisual Etxepare Euskal Institutuak eta EIKEN Klusterrak sustatutako marka da, euskal ikus-entzunezko sektorearen sustapena egiten duena. Zineuskadi Euskal Ikus-Entzunezko Sektorearen Plataforma Publikoaren eskutik iritsiko da Basque Audiovisual Berlinera, euskal ikus-entzunezkoan nazioartekotzean indarrak batuz, sektorearen nazioarteko estrategia munduko ekitaldi garrantzitsuetan presentzia izatea baita helburua, Berlineko Nazioarteko Zinema Jaialdiaren gisan.


[Simone Weil] Erroztamendua II • ZUZEU\n[Simone Weil] Erroztamendua II\n[Simone Weil] Erroztamendua II –\nErroztamendua (II. bidalketa)\nHezkuntza –objektutzat ukan ditzan haurrak, helduak, norbanakoak, populu bat edo guhaur– mobilak sorraraztean datza. Esplikatzea zer den abantailos, zer den derrigorrezko edo zer den ongi, horra zer dagokion hezkuntzari. Azkenean hezkuntza benetako akzioen mobilez arduratzen da. Izan ere ez da akziorik burutzen ezbazaio emaiten horretarako beharrezkoa duen kemen kantitatea. Gizakiak, urkoa edo guhaur, ongira gidatu nahi izaitea, bakarrik norabidea erakutsiz eta horretarako behar diren mobileen existentziaz arduratu gabe, da azeleragailua zapatuz erregairik gabeko auto bat aintzinarazi nahi izaitea bezala.\nEdo, olioz bete gabe, olio-lanpara argitarazi nahi izaitea bezala. Erru hau salatua izan zen testu aski famatu batean, azken hogei mende hauetan irakurria, berrirakurria, eta aipatua izan den testu zahar batean. Haatik beti jarraitzen dugu erru hau berau egiten.\nAkzio publikoak dauzkan hezkuntzarako baliabideak erraz sailka daitekezke.\nLehenik mehatxuek eta promesek sortutako beldurra eta esperantza.\nAdierazia izan gabe, jende ostearen edo nazioaren kide eragile batzuen bihotzean dauden pentsamoldeen parte bat ofizialki adieraztea, edo autoritate ofizial batek berrestea.\nAkzioen modalitateak berak eta horretarako forjatuak izan diren erakundeen modalitate berak emaitea.\nLehen baliabidea zakarrena da eta beti erabilia da. Bigarrena denek erabilia da gaur; Horren erabilera Hitlerrek du genialkien aztertu. Gainerako hiruak ignoratuak dira. Hezkuntzarako baliabide horiek aztertu behar dira gure akzio publikoak har litzakeen ondoz ondoko hiru formekiko erlazioan; lehenik oraiko forma honekin; gero lurraldearen askatasun egunean boterea hartzeko akzioarekin; azkenean ondoko hilabeteetako boterearen behin behineko ariketarekin. Momentuz ez ditugu bi bitarteko baizik, irratia eta ezkutuko mugimendua. Baina frantses osteentzat irratiak du kasik bakarrik balio.\nHonako zenbaturiko bost eginmolde hauetan, hirugarrena ez da sekula nahasi behar bigarrenarekin. Hitlerrek ikusi zuen bezala, iradokizuna menderakuntza bat da. Hertsadura bat da. Errepikapenak alde batetik eta talde iradokitzailearen indarrak edo konkistatu nahi duenaren indarrak emaiten diote iradokizunari bere eraginkortasunaren parte handi bat. Hirugarren eginmoldearen eraginkortasuna beste mota erabat deberdinekoa da. Bere funtsa giza-izaitearen ezkututako estrukturatik dauka. Gerta daiteke gogoeta batek, batzutan gure barruan formulatuak, besteetan ez formulatuak, arima aztunki eta jarraituki lantzen duela baina ez gaituela guti baizik mugiaraztea.\nGogoeta hori aditzen badugu gutaz beste hurbileko batek formulatua edo errespetatzen dugun baten batek formulatua, orduan gogoeta horretxek hartzen du indar bat ehun aldiz biderkatua eta gure barruan egiazko eraldaketa bat eginaraz diezaguke.\nHorretaz konturatzen garela ala ez, gerta dakiguke ere hitz jakin batzu entzun behar izaitea. Hitz horiek ahozkatuak badira eta etortzen bazaizkigu ongia baizik naturalki espero dugun toki batetik, gure ariman sarraraz diezagukete kontsolamendu, kemen eta hazkurri antzeko zerbait. Bizitza pribatuan, hitzaren bi funkzio horiek, adiskideek edo gidari naturalek dituzte betetzen; biziki bakanki baizik ordea. Baina zizkunztantziak badira zeinetan drama publikoa hain den gailentzen edonoren bizi pertsonalean, egoera pribatuen gainetik, nun gogoeta aztun, eta horrelako behar aztun asko berdinak diren populua osatzen duten jende kasik guzien baitan.\nZirkonztantzia horiek emaiten digute akzio baten aukera zeina, populu oso bat objektutzat hartzen duen arren, izaitez ez den kolektiboa baina pertsonala. Horrela, arima bakoitzaren segeretuan ezkututako baliabide sakonak ito gabe –izatez akzio kolektibo batek ezinbestez egiten duena, helburu bilatuak nahi bezain altuak izan arren– akzio pertsonal mota horrek baliabide sakon horiek irazartzen ditu, suspertzen ditu eta garatzen ditu. Baina nork buru dezake horrelako akzioa?\nBeharbada usaiako zirkunztantzietan ez dago tokirik zeinetik akzio hori buru daitekeen. Oztopo biziki indartsuak daude egina izan dadin eragozten dutenak, salbu partzialki, behe-mailan, gobernu baten medioz. Beste oztopo batzuek berdin eragozten dute estatuaz beste toki batetik egina izan dadin. Baina aukera horretarako Frantzia gaur aurkitzen den zirkunztantziak miresgarriak dira, probidentzialki egokiak dira.\nBeste gauza askotarako, Frantziak beste herri batzuek ez bezala Londresen legezko gobernurik ez izatea kaltegarria izan da. Aldiz oraintxeko kontu honetarako, zorte on gaitza da. Eta era berdinean, Ipar-Afrikako kontu hori, alegia Komitate nazionala legezko gobernua bihurtzea lortu ez izana, hori ere zorte ona da.\nEskola eta euskara: gela bereiztuak?\nZer duzu buruan “[Simone Weil] Erroztamendua II”-ri buruz\nBenat Castorene 2022-04-15 09:42\nBakan ikusi da, erresistentzia egoera baten aurrean, filoso bat akzio politiko modu desberdinak aztertzen eta ba lehenesten. Ez naiz erabat kontent “suggestion” hitza “iradokizun”arekin itzuki izana. Orokorkiago mintzatuz ez naiz segur pasarte hau biziki ongi itzuli izana seguraz ere ez dutalako nihaurrek ongi sesitu.


Ecologistas en Accion erakundeak eta kaltetutako plataformek lindanoaren arazoari irtenbideak emateko eskatu dute Europan - Ekologistak Martxan - Euskal Herria\n2020ko urriaren 28\nAragoi, Euskadi eta Galiziako erakunde ekologistak eta kaltetutako kolektiboek agerraldia egin dute gaur goizean Eskaeren Batzordean\nEuropako Batzordearekiko eztabaida online izan da, eta, amaieran, parte hartzaileek prentsaurrekoa eman dute bideokonferentzia baten bidez\nHexakloroziklohexanoa (HCH), komertzialki ‘lindano’ bezala ezagutzen dena, substantzia organokloratu bat da, nekazaritza- eta osasun-pestizida gisa erabiltzen dena. Lindanoak duen toxikotasuna dela eta, Europako Batzordeak (EBk) 2008an debekatu zuen. Minbizia Ikertzeko Nazioarteko Agentziak (IARC) gizakiengan minbizia sortzen duela uste du. Gainera, toxiko iraunkorra (biodegradazio motelekoa) da, baita oso lurrunkorra eta biometatzailea (elikadura-kateetan pilatzen baita) ere. Arnastean, larruazalaren bidez (ukitzean) edota irentsiz (ura edo kutsatutako elikagaik hartzean) sartzen da gure gorputzetan. Gutxi balitz, nerbio-sistemari eragingo lioke, baina esposizioa luzea edo behin eta berriro emango balitz, odolean eta organoetan eragina izango luke eta alterazio hormonalak eta ugalketakoak eragin litzake.\nEspainiako estatuan dagoeneko fabrikatu ez arren, ingurumenean, lurzoruetan eta ibaietan dago oraindik, pestizida gisa erabiltzen delako eta bere fabrikazioaren hondakinen kontrolik gabeko isurketek kutsatu dituzten lurzoruak existitzen direlako. Galizia (O Porriño), Aragoi (Sabiñanigo) eta Euskal Herria (Bilbao Mteropolitarra) eta Catalunya, besteak beste, nabarmentzen dira. Halere, HCD-lindanoa gure mugetatik harago doa, Europar Batasuneko beste 13 herrialderi eragiten baitie; hala nola, Alemania, Eslovakia, Frantzia, Hungaria, Italia, Polonia, Txekiar Errepublika eta Errumania, besteak beste. Hortaz, Europaren arazoa da, ondorioz, Europaren jarduera bateratua eta koordinatua eskatzen du.\nUrteak igaro dira debekatu zenetik, eta halere, lindanoa aurkitu da Espainiako Estatuko arro hidrografiko gehienetan eta ibai handietan, baita erkidegoen artekoak (Espainia eta Portugal) direnak. Erakunde ekologistak erralitate horren berri eman zuen orain dela gutxi egindako ‘Lindano, ondare toxiko baten gaurko egoera‘ txostenean.\nEcologistas en Accion erakundeak, Aragoiko, Euskal Herriko eta Galiziako hainbat kolektiborekin batera, Europako Parlamentura jo dute gaur, Eskaeren Batzordearen bitartez, ingurumen eta osasun publikoko arazo horri irtenbidea eskatzeko. Europako erakundera zuzentzen diren laugarren aldia da. Gaurko agerraldian honako eskaerak mahaigaineratu dituzte: prozedura irekita mantentzea, komisarioek bisita bat programa ditzaten eta “Batzordearen eta Estatuen jarduera kontrolatzea indarreko legeria zorrotz betetzen dutela ziurtatzeko”. Halaber, Deskontaminazio Plan Integral bati ekiteko funtsak eskatu dituzte.\nBanan-banan, lurralde bakoitzak euren arazoen xehetasunak aipatu ditu. Horrela, Barakaldoko Oiola urtegia azpimarratu du Carlos Alonsok “giza kontsumorako uraren paradoxaren” paradigma gisa, hau da, giza kontsumorako urei buruzko Europako eta Espainiako araudiak HCH-lindano balioak gainazaleko uren ingurumen-kalitaterako ezarritakoak baino 2,5 aldiz handiagoak izatea. Dike horrek giza kontsumorako ura biltzen du, aspalditik HCH-lindano dakarrela jakin arren. Izan ere, dagoeneko edangarri bihurtutako, eta, ondorioz, biztanleek kontsumitutako uran substantzia toxiko hori detektatu zen. Badaezpada, 2014tik urtegia edateko uraren horniduratik deskonektatuta dago. Hala ere, lindanoak hor jarraitzen du. Baita kutsatutako lurzoruen inguruko zuhaitzen zurean ere.\nAdolfo Barrenak Aragoiko talde kaltetuen salaketa eraman du Europako Parlamentura eta Sabiñanigoko egoera larria gogorarazi du. Bertan 150.000 tona hondakin baino gehiago daude. Kopuru horrek “munduko larrienen artean” kokatzen du herria. Gainera, kutsadura zuzenean doae Gallego ibaira, hots, Ebro ibaiaren ibaiadar nagusietako batera, eta honek Mediterraneo itsasoaren deltara heldu arte toxikoen banatzaile gisa jarduten du. Beraz, 485.000 hektareako azalerari, hogei herri baino gehiagori eta 55.000 biztanle baino gehiagori eragiten dio.\nBestalde, Pedro Ocampok Galiziako P Porriño herria nabarmendu du, ‘lindanoaren parkea’ baitago hor. Bertan, lursailetan hondakinak egon arren, etxebizitzak, ikastetxeak eta hainbat ikastetxe publiko eraiki ziren. Substantzia toxiko hau Louroa kutsatzen duten akuiferoetan ere agertzen da, eta eure urek Miñora isurtzen dute, hau da, Ozeano Atlantikoan itsasoratzen den ibaiara, Espainia eta Portugalen arteko muga naturala denara.\nHorregatik guztiagatik, erakunde ekologistak eta Aragoi, Euskadi eta Galiziako kaltetutako plataformek Europar Batasuneko eta Espainiako Estatuko agintariei hurrengo pausuak egitera premiatzea eskatu diote Europako Parlamentuko Eskaera Batzordeari:\n– Inplikatutako autonomia- eta toki-agintariek adierazitako gertakariei dagokienez ingurumena eta osasun publikoa babesteko Europako araudia osorik betetzen dutela bermatzeko beharrezkoak diren neurriak hartzea\n– HCH-lindano hondakinen bilaketa handitzea, batez ere, ibilguetatik eta ur-masetatik hurbil dauden eremuetan, hor aurkitu baitira substantzia toxiko horren kantitate handienak\n– Gehien kaltetutako eremuei dagokienez, arreta-neurri bereziak ezartze; hala nolakutsatutako eremuetan artzaintza debekatzea; eragindako uretan bainatzeko, urez hornitzeko eta beste erabilera batzuetarako mugak ezartzea; zuhaitz-mozketen kudeaketa egokia ezartzea; fosgenoa sor daitekeen suteak itzaltzeko protokoloak ezartzea…\n– Giza kontsumorako uraren legedia aldatzea, edateko uretarako zein gainazaleko uretarako ingurumen-kalitateko araudietan onartzen den HCH-lindano-presentziaren mugak parekatzea\nAzkenik, Europa, Estatu eta autonomia-erkidegoen arteko ekintza koordinatua egin ditzaten eskatu dute, egoera horiek konpontzeko, baita lurzoruak eta urak deskontaminatzeko ezagutzak eta jarduerak ere partekatzeko. Horretarako, Ekintza instituzional eta sozialerako Mahai edo Plataforma bat sortzea proposatu dute, tartean dauden agintari publikoen (Europakoak, Estatukoak, autonomikoak eta tokikoak), gizarte zibileko erakundeen, elkarte ekologisten eta ingurumenekoen, kaltetuen plataformen, baita esparru tekniko-zientifikoko ordezkarien ere parte-hartzea bermatuko luke. Azkenik, ekintza plan integral bati ekiteko beharrezkoak diren funts ekonomikoak (Europakoak, Estatukoak eta erkidegokoak) ere eskatu dituzte.\n← Bolintxu suntsitzen ari dira Ingurumen erakundeek Estatuko aurrekontu orokorretan dieselari ematen zaion hobaria kentzeko eskatu diote Gobernuari →


Jendaurreko euskarazko komunikazioa: praktikatik ikasten | Cursos de Verano UPV/EHU\nJendaurreko euskarazko komunikazioa: praktikatik ikasten\nJendaurreko egoeratan hizkuntzak nola erabili erabakitzea sarri dirudiena baino konplexuagoa da. Norabide anitzeko komunikazioaren eta hizkuntza aniztasunaren testuinguruan bizi garen honetan, hainbat faktorek baldintzatzen dute gure praktika. Komunikazio publikoan euskararen erabilera areagotu nahi duten pertsona eta erakundeek saiakera horri lotutako esperientziak, bizipenak eta ikasgaiak pilatzen dituzte. Azken finean praktikak irakasten du zertan asmatzen den eta zertan ez, zer den eraginkorra eta zer ez.\nJendaurreko egoeratan euskararen erabilera areagotzeko xedearekin bat egiten duten enpresa, elkarte, eta hedabideen arteko harremanetik eta elkarrekintzatik aurrera urratsak emateko aukerak zabaldu daitezke. Ikuspegi horri erantzuten dio ikastaroak. Jendaurreko egoeratan hizkuntzak erabiltzeko dauden praktikak ezagutu eta hauetan euskararen erabilera areagotzeko asmoa duten erakundeetako komunikazio arduradunei, euskara-aholkulariei, hedabideetako langileei eta ikertzaileei zuzentzen zaie egitaraua.\nJendaurrean Erabili proiektuan praktikatik ikasteko eragileak elkartu eta praktika-komunitatea osatu da. Esperientzia horretan ikasitakoa gizarteratzea.\nEuskarazko jendaurreko komunikazio publikoaren inguruko esperientziak eta bizipenak interesdunen artean partekatzea (arlo akademikokoak eta komunikazio arloko profesionalak).\nJendaurreko komunikazioan euskara gehiago, hobeto edo eraginkorrago erabiltzeko aukerak eta bitartekoak identifikatzea.\n“Jendaurrean Erabili: praktika, komunitatea eta ikerketa“\nBeatriz Zabalondo Loidi Euskal Herriko Unibertsitatea\n“Hizkuntzen kudeaketa: gobernantza eta aktibismoaren artean. Jakintzatik praktikara eta praktikatik jakintzara.“\nEDUARDO APODAKA OSTAIKOETXEA Euskal Herriko Unibertsitatea\n“Hizkuntzen kudeaketaren eredu konplexu bat: Donostia Zinemaldia“\nRuth Pérez de Anucita Donostia Zinemaldia\nMesa Redonda: “Gipuzkoa Berdinago proiektua: bidea elkarrekin urratzea. Sarrera: Garbiñe Mendizabal (Gipuzkoako Foru Aldundia)“\nJoseba Imaz Gipuzkoako Foru Aldundia\nAriana Barrena Kaiku\nJavier Marcos Mondragon Korporazioa\n“Euskararen erabileraren tokia Athleticen jardunean: praktikak, zailtasunak eta ikasgaiak“\nPatxi Xabier Fernández Athletic Club - Prentsa arduraduna\n“Kazetaria euskaraz lan egiten: gaur atzo baino errazago?“\nArritxu Iribar Euskadi Irratia\n“Komunikazioa, hizkuntzak eta hedabideen papera Euskal Herrian“\nIñaki Soto Nolasco Gara\nMesa Redonda: “Praktikatik eta komunitatean urratsak ematen“\nAna Lopez de Munain Guggenheim Museoa\nGorka Quevedo ELA\nJon Zarate Sesma Euskal Herriko Unibertsitatea\nMonika Rodrigo Getxoko Udala\nSoziologian lizentziatua Euskal Herriko Unibertsitatean eta Hizkuntza-plangintzan unibertsitateko espezialista (HIZNET). Soziolinguistika Klusterrean dihardu euskara biziberritzeko ikerketa, garapen eta berrikuntza proiektuetan. Landutako gaien artean daude gazteen hizkuntza-erabilera, behaketa bidez hizkuntza-erabilera neurtzeko metodologiak eta hizkuntza-erabilera eta komunikazio irizpideen arteko harremana, besteak beste.\nEHU, Gizarte-Psikologia eta Portaera Zientzien Metodologia\nEduardo Apodaka Filosofian lizentziatu eta Soziologian doktoratu zen Euskal herriko Unibertsitatean. Bertan egiten du lan Gizarte Psikologia arloan eta jakintza arlo horretatik ikertu eta landu ditu hainbat gai: identitate pertsonala eta sozialak, gaurko gizarteen psikologizazioa, boterearen legitimazioa, euskal identitatea eta abar. Lan horien emaitza dira argitaratu ditu liburu eta artikuluak, besteak beste: Komunikazioaren Gizarte Piskologia (UEU, 2004), El poder en busca de autoridad (Educa, 2009), Norberaren autonomia krisian (Pamiela, 2012), Identitatea eta anomalia (Pamiela, 2015).\nMarketing eta gestio komertzialan lizenziatua. Kaikun 10 urte marketing departamentuan lanean Kaiku Km0 taldean, besteak beste, euskarazko komunikazioaren arloan.\nAthletic Club, Prentsa arduraduna\nKazetaritzan lizentziatua Euskal Herriko Unibertsitatean eta edukien analisien masterra unibertsitate berberean. Egun Athletic Clubeko prentsa arduraduna da, 2001az geroztik eta kluba ordezkatzen du “Jendaurrean erabili” euskararen erabilera sustatzeko ekimenean. Ibilbide profesionalari dagokionez, lan egin du honako hedabideetan, besteak beste, bai lantaldean, bai kolaboratzaile moduan: Erreka Irratia, Hemen astekaria, Punto y Hora astekaria, Egin (1986-1998), Euskadi Irratia, Euskal Telebista, El Iturrista, Mundo Deportivo, Euskaldunon Egunkaria eta Gara (1998-2001). “Euskal Herriko futbolaren historia” lan entziklopedikoaren zuzendaria eta egileetako bat, futbolaren inguruko hainbat liburu idatzi du.\nKazetaritzan lizentziatua, 10 urtez kazetari gisa komunikabideetan jardun ondoren, nazioarteko landa garapen sare bateko komunikazioan aritua. Gaur egun Gipuzkoako Foru Aldundiko komunikazio taldeko kidea.\nEuskadi Irratiko kirol esataria. Zumaian jaioa eta Zumaian bizi. Euskal Filolojian lizentziatua 1986tik Euskadi Irratian lanean. Kirola pasio eta kirola jarraitzea eta kirola euskeraz lantzea ogibide. Kirol guztietatik Txirrindularitza da gehien maite dudan kirola. Marino Lejarretaren biografiaren, “Hamalau ahaleginetako poza” egilea Ramon Etxezarretarekin batera.\nGuggenheim Bilbao Museoko Komunikazio Koordinatzailea da. Artearen Historia Lizentzia (2005) eta Informazio zientzien lizentzia, kazetaritzako espezialitatearekin (1989) lortu zituen UPV-EHUn. Ikus-entzunezko Komunikazioko doktoretza eta Zinema eta telebistarako errealizazio, gidoigintza eta produkzio masterra egin ditu ere. Lan-esperientzia zabala zeukan irratian, zineman eta telebistan Guggenheim Bilbao Museoko Komunikazio eta Irudi arloan lanean hasi aurretik. EITBn bost urtez aritu zen gidoilari eta produkzio lanetan bertako produkzioetan nahiz emanaldietarako loturetan.\nInformazio Zientzietan lizentziatua EHUtik. Masterra Enpresa kooperatiboen zuzendaritzan, Mondragon Unibertsitatetik. Lanean AZK agentzian hasi eta handik Mondragon talde kooperatibora pasa zen 1990. urtean. Bertan barne komunikazioa landu izan du. TU Lankide aldizkariaren zuzendaria da eta 2010tik hona Kanpo komunikazioaz ere arduratzen da.\nLicenciada en Periodismo por la Universidad de Navarra, ha disfrutado escribiendo noticias y reportajes para El Mundo, Deia o Noticias de Gipuzkoa, donde coordinaba la sección de Cultura. Desarrolló proyectos artísticos para Donostia / San Sebastián 2016 Capital Europea de la Cultura y en la actualidad es responsable de comunicación del Festival de Cine de San Sebastián. Ha escrito varios artículos y reportajes sobre temas relacionados con la Real Sociedad\nZumarraga, 1978. Kazetaritzan lizentziatua Euskal Herriko Unibertsitatean. Hainbat urtez kazetaritza lanetan aritua, batez ere Euskaldunon Egunkarian eta Berrian. 2005. urtetik ELA sindikatuko komunikazio departamenduan dihardu. Sindikatuko Euskara Batzordeko kide ere bada.\nInformazio Zientzietan lizentziaduna (Kazetaritza espezialitatean) “El escenario económico internacional: cambios e implicaciones en los problemas de desarrollo” doktorego programa eta Komunikazio Korporatiboko Masterra Euskal Herriko Unibertsitatean. Getxoko Udaleko Komunikazio sailean lanean, komunikazio mota desberdinak lantzen, horien artean prentsa oharrak, prentsaurrekoak, Getxoberri, udal irratia, hedabideekiko harremanak eta gizarte sareak


Baikortasuna? - GARA\nAurreko asteazkenean Kultur Soinuak (http://kultur.soinuak.org) proiektuaren aurkezpenera joan nintzen. 71 kultura-ekoizleri egindako elkarrizketez gain, horien gainean gauzatutako txostenak aurkeztu zituzten. Mahaian Santiago Burutxaga diplomatiko mantentzen zen bitartean, Luis Eguiraunek «bizi ditugun garai berriek sortzen duten baikortasuna» nabarmentzen zuen temati. Nahiz eta Maria Ptqk-k sortzaileek aipatutako administrazioarekiko deskonexioa eta prekarietatea behin eta berriz gogorarazi, Eguiraunek jo eta su ekiten zion «bizi ditugun azken 30 urteetatik askatu eta geroko giro aldaketaren» kontuari.\nTristatzeko modukoa, zinez. EAJren administrazioak kulturari zegokionez posizio geldo eta anakronikoa zuen, mesfidantzan eta hauteskunde errendimenduan oinarritua. Sortzaileentzako laguntzetan, erraztasunak eman beharrean, susmagarritzat hartzen zituen bekatuak, mugimendu bakoitza kontrolatuz, edozein prozesu motelduz. Erabaki garrantzitsuak hartzerakoan kulturatik at bizi ziren pertsonaia politikoek zuten hitza. Arrazoi handiz kritikatua izan da sistema hau posizio ideologiko desberdinetatik.\nBaina esanguratsua da epe motzez sistemak errotik aldatzeko aukera dutenean, kritikatzen zuten horiek berauek apetaz kokatutako jendea apetaz kokatuko jendearekin ordezkatu, sistemak mantendu eta propaganda eskuzabal bultzatzea. Gurean kulturak, beste arlo askok bezala, politikoen botere-nahia eta borroka txikiak ditu gaitz nagusi. Bere berezko balioa kontuan hartzen ez den arte, politikariek hauteskunde-pilota bezala erabiliko dute, ezjakintasunez kudeatuz.


Marrazki bizidunen eta telesailen estreinaldiak, ETB3ko udako programazioan\n"Dave Spuden mundu kaskarra" eta "Oum, izurde zuria" marrazki bizidunak eta "Buck" telesaila estreinatuko dira udan. "Mya Go"ren atal berriak eta film luzeak ere eskainiko dira, besteak beste.\nZoazen tokira zoazela, eraman 3 kluba zurekin!\nUdako oporraldia ahalik eta ondoen igarotzeko, programazio berezia osatu du ETB3k. "Buck" telesaila eta "Dave Spuden mundu kaskarra" eta "Oum, izurde zuria" marrazki bizidun berriak izango dira haurrentzako udako programazioaren berrikuntza nabarmenenak. Horiez gain, "Mya Go"ren atal berriak eta telesail gehiago ere izango dira ikusgai; hala nola, "Hardball", "Sorgin baldarra" eta "Floorren arauak". Halaber, film luzeak ere eskainiko dira igande arratsaldetan, 15:30ean.\nAstelehenetik ostiralera, "Buck" telesail berriaren atalak emitituko ditu ETB3k. Elias nerabea "Buck komandantea" izeneko bideo-jokoan aritzen da inguruan dituen arazoez ahazteko. Bere logela du babesleku, inork ez baitio enbarazurik egiten. Halako batean, Buck komandatea agertuko da Eliasen ohe ertzean, eta hortik aurrera, dena aldatuko da.\nBestalde, "Hardball", "Floorren arauak", "Sorgin baldarra", "Zombielars" eta "Isatsdun heroiak: animalien detektibeak" eskainiko du ETB3k. "Go!azen"ek ere izango du bere lekutxoa udako programazioan, eta hainbat denboralditako Basakabiko lagunen abenturez gozatzeko aukera izango duzu.\nEkainaren 21etik aurrera, "Dave Spuden mundu kaskarra" marrazki bizidun berria izango da ikusgai ETB3n astelehenetik ostiralera, 21:00ean. Dave Spudek hondamendia erakartzen badu ere, heroia da. Egoera oso oker jartzen bada ere, badaki beti hobetzeko aukera dagoela. Dave eta bere familia elkarrekin gailenduko dira gustu handiz.\nUztailaren 12an, berriz, "Oum, izurde zuria" estreinatuko da. Oum izurde zuriaren eta bere lagun Yannen eta Marinaren istorioak kontatzen ditu. Maotou izeneko uhartean bizi dira, eta abentura ahaztezinak biziko dituzte itsasoan.\n"Mya Go" marrazkien atal berriak uztailaren 5ean iritsiko dira ETB3ra. Halaber, orain arteko marrazki bizidunekin ere izango duzu hitzordua; "Helenaren eskola txikia", "Kidettak", "Gormiti", "Hau da Joey" eta "Dragoiak, muga berrien bila" marrazki bizidunen atalekin, besteak beste.\nHalaber, urtebetetze bideoarekin zorionduko ditugu 3 klubeko bazkideak egunero: 09:00etan eta 13:30ean.\nGainera, filmek ere badute euren lekua ETB3ko parrilan. Igandeetan izango dira ikusgai, 15:30ean hasita.\n- Ekainak 27: Doraemon Atlantis, gaitzaren gaztelua\n- Uztailak 4: Doraemon, Antartikako abentura handia\n- Uztailak 11: Doraemon Txina Zaharrean\n- Uztailak 18: Doraemon eta Japoniaren sorrera\n- Uztailak 25: Blinky Bill\n- Abuztuak 1: Sagu eta Pagu\n- Abuztuak 8: Alfonbra magikoa\n- Abuztuak 15: Itsasontziak. Erreskatean!\n- Abuztuak 22: Valhallako kondaira: Thor\n- Abuztuak 29: Niko 2: anaia txikia arazoa handia\n- Irailak 5: Yoko\nMarrazki bizidunak eta pelikulak zein ordutan eskainiko diren jakiteko, ETB3ko programazioa kontsultatu.\nEdukiak 3 klubeko euskarrietan ikusgai, noiznahi\nGogoratu 3 kluba aplikazioan, webgunean eta HbbTVan ere badirela ETB3ko marrazki bizidunak, mugikorrean zein tabletean ikusteko. Halaber, 3 kluba YouTube kanalean ere "3 Ene Kantak", "Go!azen" telesaileko abestiak, marrazki bizidunak eta telesailak ikusteko aukera zabala daukazu. Harpidetu zaitez 3 kluba YouTube kanalean! Badakizu, marrazki bizidun gogokoenak, azken nobedadeak zein kapitulu berriak modu erosoan, nahi duzun lekuan eta unean ikusteko, 3 kluba da zure aukera!


Aurrezki eta eraginkortasunerako prestakuntza – Zubigune\nSektore publikoko eta beste sektore batzuetako teknikariei zuzendutako energia-aurrezpen eta –eraginkortasuneko prestakuntzarako proposamena\nEnergia berriztagarrien sustapena eta ezarpena.\nBerriki indarrean sartu den EAEko Jasangarritasun Energetikoari buruzko otsailaren 21eko 4/2019 Legeak energia-aurrezpeneko eta -eraginkortasuneko neurriak bultzatzeko eta energia berriztagarriak sustatzeko eta ezartzeko ezartzen diren obligazioak betetzera behartzen ditu lurralde historikoetako administrazioak, horiei lotutako eta horien mendeko erakundeak barne, eta EAEko tokiko erakundeak, hau da, udalak eta mankomunitateak.\nLege horrek, aipatutako erakundeen eraikinak, instalazioak eta ibilgailuak definitzeko ditu aplikazio-eremutzat eta, besteak beste, energia-kudeaketarekin, -aurrezpenarekin eta -eraginkortasunarekin lotutako obligazioak betetzeko, energia berriztagarria sortzeko instalazioak ezartzeko epe zehatzak, eta energia berriztagarrien kontsumoari eta ibilgailuen erosketari buruzko zehaztapenak ezartzen ditu.\nLegearen artikuluetan adierazten den bezala arau bidez garatu beharreko legea den arren, kontuan izan behar da legeak administrazioei ezartzen dizkien betebeharrek ibilbide-orri bat definitzen dutela, administrazioek nahitaez bete beharreko mugarri batzuekin.\nLege honek sektore publikoko zein beste sektore batzuetako teknikariei zuzendutako prestakuntza-plana ezartzea jasotzen du, haiek arduratuko baitira legeak ezarritakoa praktikan aplikatzeaz; prestakuntzaren helburua izan behar da bete beharreko obligazioak ulertzen laguntzea, eta obligazio horiek betetzerakoan kontuan izan beharreko irizpide tekniko egokiak eskaintzea.\nPrestakuntza-blokeen gure proposamena:\nPrestakuntza-proposamen horiei buruzko informazio gehiago jaso nahi baduzu, idatz iezaguzu info@zubigune.org helbide elektronikora, eta lehenbailehen jarriko gara zurekin harremanetan.


Urratsez urrats denon mundu bat - Elorrioko Txintxirri Ikastola\nUrratsez urrats denon mundu bat\n» Urratsez urrats denon mundu bat\nMartxoak 8: Nazioarteko Emakume Langilearen Eguna.\nMundu osoan ospatzen den egun hau, ikastolan ere ospatu nahi izan dugu eta horregatik ostiralean hainbat ekintza egin ziren. Aldarrikapen egun honek ez du jazoera bakar batean bere jatorria, baina XX. mendearen hasieran bizi zen testuinguruan kokatu behar da: botoa emateko eskubide falta, lanpostuak lortzeko zailtasunak, oso lan baldintza kaxkarrak…\nHori dela eta, ikasleek historian zehar eta esparru desberdinetan emakumeen papera eta lana ikertu dute eta Elorrioko plaza euren inguruko informazioaz bete dute. Zientzialariak, idazleak, zinemagileak, sendagileak….\nKonplize ditut denak eta maite ditut denak!


Duela 15.000 urte, artista anonimoek Altamira eta Santimamiñeko bobedak margotzen zituztenean, Lautada estepa hotz eta jenderik gabekoa zen , mendi arteko pasabidea. Betatik elur-oreinak, zaldiak eta bisonteak igarotzen ziren larre berrien bila , eta haien atzetik gizakiak ibiltzen ziren, Crô-magnonak hain zuzen ere. Hauek Elgea, Urkilla eta Aratz mendien iparraldean bizi ziren, itsasoaren eraginez, epelagoa zen eta. Baina Lautadan bertan ez zen jenderik bizi.Lautadan haize handiak eta hotza nagusi ziren, eta bertan belarrak eta zuhaiskak besterik ez ziren hazten. Bertako ibaiek hegoaldeko mendietatik zetorren ibai handi batekin egiten zuten bat, eta bertan lokaztegi handiak eratzen ziren. 100.000 urte lehenago, Wurm glaziazioa eman baino lehen, beste gizaki batzuk, Neandertalak hain zuzen ere, silexko tresnak utzi zituzten Entziako mendizerran.\nDuela 10.000 urte, izotza atzera egiten hasi zen mendietan, tenperaturak gora egin zuen, eta landaretza eta fauna aldatu egin ziren. Urkiak, hurritzak eta pinuak izan ziren Lautadako estepa hartu zuten lehenengo zuhaitzek. Gero, duela 7.500 urte, haritza izan zen nagusi. Duela 6.000 urte Lautada haritzez, erkametzez eta arteez osatutako baso trinkoa zen. Baso honetan oreinak, orkatzak, uroak, basurdeak eta zezen basatiak bizi ziren, eta hauek ehizatu nahian ortsoak, txakur basatiak, hartzak, eta noski, gizakiak aritzen ziren.Gizakia oraindik ere ez zen Lautadan bizi, bizilekuak mendietan mantetzen zituzten eta. Garai honetan ekonomia ehizan eta bilketan oinarritzen zen, baina hemendik aurrera elikagaiak ekoizten hasi ziren, hau da, abeltzaintza eta nekazaritza lantzen.\nDuela 5.000 urte artzainak gure mendietan ibiltzen ziren. Kulturalki Pirionetan daudenen antzekoak dira. Lautada pasabide bat omen zen, eta bertan, hegoaldekoen eraginez kobrezko tresnak egiten hasi ziren artzainak, baso erdian, artzainek erabiltzen zituzten bideen ondoan, hilobi kolektiboak eraikitzen hasten dira, trikuarriak hain zuzen ere. Mendietan iruinarriak eta harrespilak topatuko ditugu. Artzain hauek , paleolitiko garaiko biztanleen ondorengoak ziren, eta gaur egungo euskaldunen arbasoak. Pentsa dezakegu, erqbiltzen zuten hizkuntza ere, euskararen aurretikoa.\nDuela 3.000 urte, Lautadara Europatik datozen beste herri batzuetako kideak etortzen hasten dira: zelta indioeuropearrak. Artzainak, nakazariak eta metalurgialariak dira. Etortzen diren lehenengoak brontzezko tresnak ekarri zituzten, eta ondorengoak burnizkoak. Euskaldunak hauekin nekazaritza eta metalurgiaren arloetan aurrerapausoak ematen hasi ziren, eta mendietatik lautadara jeitsi ziren. Leku estrategikoetan kokatu ziren, babesteko leku egokiak, esaterako, Henaioko Kastroan ( brontze arokoa),gaur egungo Dulantzi inguruan, eta Santa Luciakoan ( burni arokoa), gaur egungo Gebara inguruan.


Busturialdeko HitzaAntzerkia Archives - Busturialdeko Hitza\nUdagoieneko ostera Gernika-Lumora iritsiko da bihar ‘Inpernuko’ lanagaz\nNork Ane Maruri Aransolo\t- Aza 7, 2018\nHemeretzi urtez udazkenero antolatu du Euskaltzaleen Topaguneak Udagoieneko Ostera, eta zortzi emanaldi prestatu ditu aurten euskarazko kultur zirkuiturako. Hirugarren ekitaldia egingo dute bihar 20:30ean Gernika-Lumoko Lizeo Antzokian, eta Xabi Solanoren Inpernuko azken lanagaz gozatu ahal izango...\n[Argazki galeria]: Eako Poesia Egunak\nEako Poesia Egunak sortzailez bete ditu kaleak\nHamabosgarrenez sortzaileen topaleku izaten ari da egunotan Ea. Atzo heldu ziren sortzaileak herrira, baita horiekin gozatzeko aukera galdu nahi ez duten ikus-entzuleak ere. Lurra, sustraietatik orri lelopean herria poesiaz bete zuten atzo, eta gaur ere bere horretan ari...\nHasi da Gernika-Lumoko XXX. Eskolarteko Antzerki Astea\nNork Ane Maruri Aransolo\t- maiatza 14, 2018\nUrtero legez, Eskolarteko Antzerki Astea ari dira egiten Gernika-Lumoko zentroetako ikasleak. Gaurtik hasita egunera bitarte egunero izango da saioren bat edo beste. Lizeo Antzokian bilduko dira antzezle zein ikusleak; ikuskizunak 11:00etan eta 15:00etan izango dira, egunaren...\nNork Ane Maruri Aransolo\t- Api 24, 2018\nGernika 1882 antzezlanaren aurkezpena egin dute gaur goizean Gernika Antzerki Taldekoek Elai-Alai aretoan. Antzerkiaren zuzendari Mila Artetxe, Gernikazarrako eta gidoilari Vicente del Palacio eta Gernika-Lumoko Udaleko kultura zinegotzi Iñigo Magunagoikoetxea bildu dira bertan, antzezlanean parte hartzen...\nBetebeharrak indibidualki edo elkarlana burutuz egin daitezke, eta askotan nola landu erabakitzea ez da hausnarketa erraza izaten. Hala ere, talde lanagaz osotasunaren alde egiten da, emaitza bikainak lortzera helduz. Hori da, hain zuzen, San Fidel ikastolako...\n‘Kalean otso etxean uso’ antzezlana izango da, foruan\nNork Lander Unzueta Lekerikabeaskoa\t- Api 17, 2018\nDatorren astelehenean, apirilaren 23an, Patata Tropikala Antzerki Laborategiaren eskutik haurrei zuzendutako antzezlana izango dute foruko kultur etxean, Kalean otso etxean uso izenekoa, 17:30etatik 18:30etara. Hiru txerritxoak desagertu ondoren, herri guztiak otsoa erruduntzat jo du. Fernandez eta...\nNork Busturialdeko Hitza\t- Urt 30, 2018\nHozkailua. Artedramaren eskutik, Ander Lipus eta Patricia Urrutiak Unai Iturriagaren obra antzeztuko dute. Bihar, 20:30ean, Lizeo antzokian....Read More\nHozkailutik adiskidetasunaren epeltasunera\nNork Busturialdeko Hitza\t- Urt 24, 2018\nUmore beltzaren ukituarekin, hozkailuaren hoztasunetik baina lagun arteko hurbiltasunak sortzen duen berotasunarekin. Formatu txikiko antzezlana da Ander Lipus aktore markina-xemeindarrak oraingoan aurkeztu duena: Hozkailua. Artedramak ekoiztuta, Huts Teatroaren izenpean ari dira biran. Lipusek azaldu bezala, formatu...\n‘Kaput’ umeentzako obra antzeztuko dute domekan\nNork Oihana Cabello\t- Urt 13, 2017\nDomeka arratsaldean antzerki obra batekin gozatzeko aukera izango dute umeek, Gernika-Lumoko Lizeo antzokian. Ganso&Cia konpainiaren eskutuk, Kaput antzezlana ikusi ahalko dute, 17:00etan. Bi pailazok auto batekin bizi dituzten abenturak antzeztuko dituzte, mutua den obra horretan. Jimena...


Inauteriak hobe ezagutzeko hitzorduak Donibane Lohizunen — dantzan.eus\nHemen zaude: Hasiera › Hemeroteka › Inauteriak hobe ezagutzeko hitzorduak Donibane Lohizunen\nIhauteri eta Begiraleak elkarteekin batera, Donibane Lohizuneko Hiriak hainbat ospakizun proposatuko ditu Ihaute garaian (Sorgin Gaua, Hartza Eguna, …). Horren ondoan, Euskal kultur erakundeak hitzordu batzu antolatuko ditu Kultur Zerbitzuarekin batera Euskal Ihauterien ezagutzeko eta ulermen giltza batzuen emateko.\nAlde batetik, Euskal Ihauteriak erakusketa Ducontenia gelan aurkeztua izanen da 2015eko otsailaren 11tik martxoaren 8ra. Beñat Zintzo Garmendiaren erakusketa pedagogikoak 180 à 200 argazki elkartzen ditu. Euskal Herri osoko ihauterien ezagutzeko parada eskaintzen du, 10 gai berezien bidez. Erakusketa elebiduna da eta sartzea dohainik .\nBestalde, Beñat Zintzo Garmendiak berak mintzaldi bat emanen du otsailaren 8an, igandez, 11:00etan Portuko Erretegian, Euskal Ihauteriak gaiaren inguruan. Azken 20 urteetan zehar, Beñat Zintzo Garmendia Pirineoetako bi aldeetan ibili da Ihauteri ezberdinak lantzen. Aztertu, bilatu, analisatu eta argazkitan hartu egin ditu ikerleak. Mintzaldi horretan, ulermen gako batzu aurkeztuko dizkigu Euskal Ihauteriak eta beren erritoak hobe ezagutzeko. Ihauterietako pertsonaia famatuen ezagutzera eramanen gaitu hala nola Hartza, Lapurdiko kaskarotak, Kotilun Gorria, (arratsaldean itxura garaikideago batean atxemanen duguna). Euskal Ihauterien berezitasuna argitan ezartzeaz gain, Europako beste ihauteriekilako antzekotasunak aipatuko ditu ere. Mintzaldia frantsesez izanen da eta sartzea dohainik.\nAzkenik, Bardozeko KSI taldeak Neo Kotilun ikusgarria proposatuko du otsailaren 8an, igandez, 14:00etatik goiti. Ibilaldi alaitua izanen da Donibaneko karriketan (abiatzea Louis XIV. plazan) eta 16:00etatik goiti emanaldi berezia. Kotilun Gorri, Lapurtar ihauteriko pertsonaia maskaduna, misterioz beterik egoten da ; magikoa dela erran dezakegu... erdi sorgina. Neo Kotilun emanaldiarekin, 7 Kotilun Gorri berri ikusiko ditugu, bakoitza bere ezaugarri eta nortasunarekin, musikak eta dantzak eramanik.\nZubietako joaldunak - 2015 (argazkia: Eire Vila, Naiara Martin - Dantzan.eus - CC-BY)\nDonibane Lohizuneko inauterien programa osoa\nKSI - Kultura Sorkuntza Ikerketa\nEuskal kultur erakundea (Maia Etchandy) : 05.59.93.25.25\nDonibane Lohizuneko hiria - Kultur zerbitzua : 05 59 51 61 71


Tartak oso pertsonalak | Consumer\nTartak oso pertsonalak\nEtxean, argazki, irudi edo arrazoi pertsonalizatuekin tartak egitea oso erraza eta entretenigarria izan daiteke\nLorategia duen etxea, errusiar balet osoa, familiaren argazki maitea, zure talde gogokoenaren armarria, printzesak edo superheroiak, mp3 erreproduzitzaile bat. Gozogintza denean, edozein amets erretiluan erabil daiteke. Ez dio axola anbizio handikoa denik. Nahikoa da irudimena erabiltzea, ideia batzuk aurkitzea eta behin eta berriz praktikatzea gure estiloa hobetu eta teknikak menperatu arte. Hurrengo artikuluak sukaldaritzako gomendio batzuk eskaintzen ditu jada egina dagoen tarta tipikotik kendu nahi dutenentzat, jatorrizko bizkotxo pertsonalizatu batekin harritzeko denbora eta gogoa izan dezaten.\nTartak eta pastelak pertsonalizatzeko oinarrizko aholkuak\nSacher tarta, oihan beltza, San Markos… Gozotegietan eta supermerkatuetan aukera ugari daude, ikusgarriak eta praktikoak, minutu gutxiren buruan gainditzeko gai direnak. Baina zer gertatzen da pastel pertsonalizatu batekin ustekabean harrapatu nahi dugunean? Gozotegi batzuek eskaintzen dute zerbitzu hori. Argazki jangarriekin, motibo pertsonalekin eta tridimentsionalekin (baita tridimentsionalak ere), omendutakoarekin eta haien gustuekin. Dena den, beharrezkoa al da guztia eskatzea edo etxean pastelak sortzea? Zer izan behar dugu kontuan? Hona hemen oinarrizko aholku batzuk:\nEtxean tarta pertsonalizatu bat egiteak ez du zailtasun handirik. Lehenengo urratsa oinarrizko bizkotxoa egitea da, eta horretarako argi eduki behar dugu zein dekorazio mota dugun.\nAltuera edo irudi bat baino gehiago egin nahi baditugu, bolumenekin jolastu edo ingurua pertsonalizatu, aukerarik onena plantxa bizkotxoa da (biribiltzeko eta ijito besoa egiteko erabiltzen dena), elastikoagoa delako eta hautsi gabe manipulatzen uzten duelako.\nEstilo klasikoagoa aukeratu behar badugu, hau da, bizkotxoaren jatorrizko forma errespetatzea eta altuera bakar batean lan egitea (adibidez, argazki jangarri bat gehitzeko edo txokolatez, merenguz edo fondantez estaltzea), genovesa masako bizkotxoa aukeratu dezakegu.\nGlase erreala eta fondant oso aliatuak dira tartak apaintzeko. Azalera estaltzeko ez ezik, ehundura homogeneoa lortzeko ere balio dute, eta horren trinkotasuna (buztinaren edo plastilinaren antzekoa) irudiak, egiturak, loreak edo pertsonaiak sortzeko aukera ematen digu.\nApaindura mota horrek nolabaiteko konplexutasuna du, eta “pastelgintzako trebezia” eskatzen du. Hala ere, sormenak eta praktikak gero eta emaitza hobeak lortuko dituzte. Irudien eta formen entseiua egiteko, fondantoa eros dezakegu, eta bere malgutasun eta ehundurarekin ohitu. Gozogintzako tresnek eta elikagaien koloratzaileek asko laguntzen dute fantasia moldatzen.\nIrudia: master maq\nOrijinalak izateko beste modu bat – eta eskultore izan beharrik gabe – bere gainazalean irudidun tarta bat prestatzea da. Horretarako, nahikoa da tarta tradizionaleko oinarri bat erabiltzea, eta, gainera, omengarria gustukoa duen argazki bat itsastea (haur-pertsonaia bat edo futbol-talde gustukoena), eta oroitzapen atsegin bat ekar dezakeen paisaia polit bat.\nArgazki jangarriak gure konfiantzazko gozotegian eska daitezke, edo, bestela, etxean inprimatu. Horretarako, zenbait gauza behar ditugu:\nJateko paperaren orriak. Arrozezkoak edo azukrezkoak izan daitezke, baina azken horiek gomendagarriagoak dira, koloreak distiratsuagoak eta oso maneiagarriak eta malguak baitira.\nTinta jangarria. Gozogintzako dendetan, fisikoetan eta online saltokietan saltzen da, non orriak ere aurki daitezkeen. Kartutxoen prezioa konbentzionalena baino garestixeagoa da.\nInprimagailua. Printzipioz, helburu horretarako edozein inprimagailu erabil daiteke, betiere tinta-zorrotadakoa bada eta beste zerbaitetarako erabiltzen ez badugu. Bat erosi behar badugu, merkatuan zer kartutxo mota dauden egiaztatzea da aholku garrantzitsu bat, formatu bateragarriak aurkitu ahal izateko.\nIrudia inprimatutakoan, letrak edo irudia kendu egiten da orriari atzeko aldetik eusteko ekartzen duen plastikoa, eta zati hori pastelean itsatsita geratzen da, harizpi apalean almibbar apur batekin, kola gisa erabiliko baitugu.\nMerkatuan badira, halaber, haurren pertsonaia gogokoenekin jateko olatak eta papera, eta horiek baliagarriak izango zaizkigu gure tartak gustukoen izateko.\nXafla itsasten dugunean, garrantzitsua da tarta hozkailuan gordetzea. Hotzak laguntzen du itsasten amaitzen, eta ez du gainazala lehortzen uzten.\nargazki-tartak dekorazio tartak fotografías comestibles-eu gozogintza tarta pertsonalizatuak


Hernani: Klausula sozialak — Hartueman\nHernani: Klausula sozialak\nEkonomia sozial eraldatzailea Gipuzkoa\nKlausula sozialak udaleko kontratazio guztietan kontuan hartzeko eta praktikan jartzeko ekimena da. Zehar lerro bezala lantzen den heinean udalean hainbat departamentu elkarlanean jartzen ditu eta hainbat lan eremuetan du eragina.\nBi lan ildok bat egin zutela esan daiteke. Batetik, Tokiko Garapen Departamentua azken urteetan egiten ari den lana Ekonomia Sozial Eraldatzailearen ikuspegitik (batez ere Kataluniako hainbat esperientzia ezagutuz eta herrian hainbat ekimen martxan jarriz). Politikoki apustu garbia egin da ESEaren gaiarekiko\nEta bestetik, Berdintasun Arloan garatzen ari den genero zeharlerrotasunaren ildoa dago, non genero klausulen lanketarekin hasi nahi zen. Denboran, Kontratazio Lege berriarekin topatu ginen, zeinak kontratu publikoetan klausula sozialak sartzera derrigortzen duen. Aukera ona iruditu zitzaigun, hortaz, lege berri hau baliatzea, udaletik kontratazio arduratsuagoa egiteko, zehar lerroko gaiei garrantzia emateko eta kontratazio berriak egiteko prozedura bateratu bat zehazteko.\nKlausula sozialak udaleko departamentu guztietan barneratzea eta zehar lerro bezala landua izatea.\nKontratazioetan pleguak lantzeko prozedura bateratu bat zehaztea.\nEuskara: Udalarekin harremana duen eta udalarentzat lan egiten duen edozein enpresak edo eragilek harremana euskaraz egiteko gaitasuna bermatu behar du.\nBerdintasuna: Eremuaren arabera egokitzen da (lan sektore feminizatua eta maskulinizatua den…)\nLan kontratazioak: Lan baldintzak zaintzen dituen kontratazioak\nIngurumen irizpideak: Gertuko produktu eta zerbitzuak Km 0aren filosofiaz, ontziak berrerabilgarriak izatea…. (Kiroldegiko kontratazioan, Zaharren egoitzako tabernan….)\nZehar lerro bezala lantzen den heinean udalean hainbat departamentu elkarlanean jartzen ditu eta hainbat lan eremuetan du eragina.\nApustu politikoa egin zen (erabakia hartu)\nFormazioa egin zen udaleko teknikarien artean (harrera ona izan zuen). Talde zabala\nLan talde txikia osatu (alkatea, zerbitzu sozialetako hautetsia, eta ingurumen, tokiko garapen, babes zibil, kontratazioa berdintasun, euskara eta babes sozialeko teknikariak).\nGaur egun kontratazioak eta pleguak nola landu diren aztertu da, eta hutsuneak identifikatu dira. Hori kontuan hartuta prozedura berri baten zirriborroa landu da lan talde txikian. Asmoa da, bi kontraturekin (obretako bat eta zerbitzuetako bat) proba pilotuak egitea. Fase horretan gaude momentu honetan.\nHala ere, bitarte honetan hainat kontrataziotan klausula sozialak txertatzen jarraitu da, adibidez:\nKale garbiketaren kontratazioa internalizatu egin da (deslokalizazioari aurre egiteko). Orain, Udaleko enpresa publikoaren bidez gauzatzen da.\nSukalde zerbitzuaren pleguak: (gorriz markatuak daude klausula sozialtzat kontsidera daitezkeenak)\nEtxez etxeko zerbitzuko kontratua. Bertan pleguez gain, enpresarekin sinatutako langileei aplikatu beharreko hobekuntzak agertzen dira.\nEz du koste ekonomikorik. Dedikazioa da gehiago. Ondoren, klausula bakoitzaren baitan ematen den gastuan du eragina.\nEgindako formazioak koste bat izan du. Horrez gain, talde txikiaren gidaritza eta dinamizazioa Berdintasun Arlotik lantzen ari dira, genero-zeharlerrotasuna garatzeko lanketaren baitan kokatu baita eta bertan aholkularitza batekin ari gara lanean. Aurrera begira aurreikusten da taldearen gidaritza emateko eta formatzen joateko baliabide ekonomikoak beharko direla.\nKontratazio eta pleguak lantzeko Hernaniko Udalaren prozedura\nEz da ezer berezirik egin, barne prozesua baita gehiago.\nAmaitu gabeko prozesua denez, ez da oraindik egin.\nBabes politikoa da indargunea. Prozesuan sinetsi da, eta horrek ematen dio bultzada, baita baliabideak jarri izana ere.\nDenbora falta eta elkar lanerako ohitura, eta horrek zailtasunak ekartzen ditu. Udalean oso sistematizatuta dago lan banaketa.\nBeste eremu edota eragile batzuk ekimen hau abian jartzeko aukerak\nBorondatea eta sentsibilizazio izanik, edonork jar dezake abian horrelako prozesu bat.\nXabier Lertxundi Asteasuinzarra, Zerbitzu Sozialetako zinegotzia\n943 557854 / 688870068 943 557854 / 688870068\nSandiusterri kalea 1


Jardunaldi atarikoa. - Federación Guipuzcoana de Baloncesto\nJardunaldi atariko honetan, printzipioz, asteburuan izango ditugun, partida erakargarrienak izango ditugu hizpide.\nSeniorretan, mutiletan, lehen mailako bigarren eta hirugarren sailkatuen arteko demari (Atletico SN SN eta STL Azkune) adi egon beharko dugu; eta bigarren mailan ere, lehen postuarekin nor geldituko den ikusi beharko dugu Arrasaten, Mondragon Unibertsitatea B-k eta Zurrut SK-k jokatu duten partidan.\nJuniorretan partaidetzako mailei emango diegu begiratua. Mutiletan, lehen sailkatuen arteko partidak ditugu: lehen multzoan Zast Zarautz (4-0) Antigua Luberriren aurka (3-0); eta bigarren multzoan, Aldapeta Maria Ikastetxea (3-0) EASO Igeldoren (2-0) kontra. Nesketan ere badaukagu partida erakargarririk; besteak beste, lehen multzoan, Añorga Saskibaloi-k (3-1) lehen porrota sorrarazi nahiko dio Luberri Aldapeta Maria Ikastetxeari (3-0).\nErrendimenduzko kadete nesketan, EASO Ibaeta Basket Buruntza liderrak aurkari oso zaila izango du aurrean (Innova Hortz Klinika ISB) garaitezin jarraitzeko borroka horretan. Mutilen asteburuko partida deigarriena izango dugu, izan ere Azkoitian bi liderrak, partidarik galdu gabe dauden bi taldeak, Efik ISB eta ZAST Zarautz, nor baino nor gehiago izango dira, porrotik ezagutu gabe zeinek jarraituko duen jakiteko deman.\nAmaitzeko, Infantil Haundi mailako ondorengo partidak nabarmendu nahiko genituzke: Ordizia Lacturale – BKL Ernio eta EASO Aitxuri – Antigua Luberri KE 08 mutiletan, eta Ama Guadalupekoa Hondarribia – ZAST Esel, Bkl Pagoeta – SaskiAxular Ulia eta EASO Urgull – Milar Larramendi ISB, nesketan; guztiak ere aurkari zuzenen arteko partidak izango dira lidertzarekin zeinek jarraituko duen ikusteko.\nPartida interesgarri asko dituen jardunaldi eder bat aurreikusten dugu, beraz. Goza dezagun.\nErrendimenduzko Kadete Mutilak\nEfik ISB – ZAST Zarautz ZKE\nLarunbata – Azkoitiko kiroldegia – 11:00etan


Aisialdiko paleta ikastaroetako izenemateak - Emakumea Pilotari\nEmakumeok ere pilotan aritzen garelako\n2011/09/11 21:53:9.945000 GMT+2\nAisialdiko paleta ikastaroetako izenemateak\nAste pare bat joan zaizkigu gauzak lotu nahian eta akaso bakarren batek berriz ere oporretan ote geunden pentsa zezakeen, baina, inondik inora ere ez, eh! Irailean berriro ere mundua martxan jartzen den honetan (Karibeko erritmoan, agian?) guk ere badugu esku artean aurtengo ikasturteko ekimenen gaineko informazio pittin bat. Irailaren 26ra bitartean izango da irekita 18 urtetik gorako emakumeentzako paleta ikastaroetarako izenematea. Ikastaroei urriaren lehen astean emango zaie hasiera. Ezaugarri orokorrak:Ikastaroen iraupena: urritik ekaineraSaioen maiztasuna: astean behinIkastaroen kuota: 115€ (asegurua barne)Materiala: irakasleak eramango duJaiak: Topaketa eta Emakumea Pilotari egunaHerriz herriko xehetasunak eta baldintzen ingurukoak jarraian.HernaniPilotalekua: kiroldegikoaInformazio stand-a: irailaren 19an, kiroldegianIzenemate epea: irailak 19-26Non izena eman: kiroldegian edo 943471463 (GEPF), 655719492 (Ainhoa) eta 665988588 (Patri). Orduak eta egunak (izenematearen arabera aldaketak posible):Astelehena, 9:30-11:00Asteartea, 15:00-16:30Osteguna, 14:45-16:15*Oharra: beharrezkoa da kiroldegiko bazkide txartelaTolosaPilotalekua: BeotibarIzenemate epea: irailak 13-26\nNon izena eman: 943471463 (GEPF) edo 655719492 (Ainhoa). Ordua eta eguna:\nAsteartea, 9:30-11:00IbarraPilotalekua: Belabieta (kiroldegikoa)\nIzenemate epea: irailak 13-26\nNon izena eman: kiroldegian edo 943471463 (GEPF) eta 655719492 (Ainhoa). Ordua eta eguna:\nBillabonaInformazio stand-a: irailaren 13 eta 14an, kiroldegian\nNon izena eman: kiroldegian edo 943471463 (GEPF) eta 655719492 (Ainhoa). Orduak eta egunak (izenematearen arabera erabakiko da):\nOsteguna, 17:00-18:00 edo 17:00-18:30 (Amasan)Osteguna, 19:30-20:30 edo 19:30-21:00 (Billabonan)\nZizurkilPilotalekua: Intxaur frontoia (udal pilotalekua)\nZarautzPilotalekua: AritzbataldeInformazio stand-a: irailaren 20an, kiroldegianIzenemate epea: irailak 20-26\nNon izena eman: kiroldegian edo 943471463 (GEPF) eta 665988588 (Patri). Orduak eta egunak:Asteartea, 10:00-11:30Ostirala, 14:30-16:00OiartzunPilotalekua: Haurtzaro ikastolakoa\nIzenemate epea: irailak 15-26\nNon izena eman: kiroldegian, Gazte informazio bulegoan edo 943471463 (GEPF) eta 665988588 (Patri). Ordua eta eguna:\nAstelehena, 19:30-21:00DonostiaPilotalekua: Atano III edo Karmelo BaldaIzenemate epea: irailak 13-26\nNon izena eman: 943471463 (GEPF) edo maider.pilota@kirolak.net. Orduak eta egunak:Astelehena, 17:00-18:00 (Atano III.ean)Astelehena, 19:00-20:00 (Karmelo Baldan)Asteazkena, 10:00-11:30 (Atano III.ean)Informazio gehiagorako: Gipuzkoako Euskal Pilota Federazioa (943471463) edo emakumeapilotari@yahoo.com. Azkoitia eta Getarian ere sor daiteke ikastaroetarako aukera. Horien berri eskuratzean plazaratuko dugu.Laster arte, ondo izan! Posted by: emakumeapilotari.2011/09/11 21:53:9.945000 GMT+2\nEl fronton Loidi-Barren de Lasarte es un fronton de caracter publico, no puede ser que distintas asociaciones priven a los veciones del pueblo del uso del fronton, mas cuando ese fronton esta realizado con los impuestos que los lasarteoriatarras hemos pagado, lo siento mucho pero si soy yo el que llega antes al fronton no pienso dejarlo para que otras asociaciones jueguen, para eso esta el fronto privado de michelin.\nY sino que hagan sorteo para que todos los habitantes del pueblo puedan reservar hora.\nPosted by: Fronton Lasarte.2011/09/23 10:02:6.477000 GMT+2\n...ri. Gogoratu saioak urriko lehen astean hasiko direla, 3tik aurrera.Xehetasun eta informazio gehiago aurkituko dituzue honako lotura hauetan:Emakumeentzako aisialdiko paleta ikastaroak\nReference by: Emakumea Pilotariko eskaintzeko izenemateak - Emakumea Pilotari 2011/09/22 17:26:33.103000 GMT+2\nGipuzkoako Euskal Pilota Federazioak 2004an martxan jarri zuen Emakumea Pilotari Proiektuaren inguruko informazio eguneratu eta zehatza jasoko duzu bertatik bertara\nArgazki galeria 2 (2009-)\nFronton Madrid - Raketistak (bideoa)\nHernaniko paletariak - Garbiñe Tijeroren bloga\nGipuzkoako Euskal Pilota Federazioa - Web berria\nArgazki galeria 3 (2011-)\nAisialdiko paleta ikastaroetako izenemateakFronton Lasarte\nEzker hormako V. Emakumea Pilotari Txapelketa-Kutxa Saria. Finalerdiak larunbateankudeatzailea\nEzin final estuagoa Pauen Garbi\nIkasturte berrian, asmo zahar-berriakUxue\nDonostiarrak nagusi Emakumezkoen Gipuzkoako III. Txapelketa HerrikoianUxue\nTrinketeko IV. Emakumea Pilotari Txapelketa. PorraGarbiñe\nTrinketeko IV. Emakumea Pilotari Txapelketa. PorraUxue Fernandez Lasa\nGetarian, motorrak berotzen Nesken V. Pala TxapelketarakoMaitane\nGauzak argitzen Frontoi Motzeko Emakumeen Gomazko Paletako Kutxa Sari Nagusianetxebe\nGRAVN-Txapelketa-2008 « Hernaniko Pala Taldea 2006-2010\nTrinketeko II. Emakumea Pilotari Txapelketa « Hernaniko Pala Taldea 2006-2010\nEmakumea Pilotariko eskaintzeko izenemateak - Emakumea Pilotari\nGipuzkoako ezker hormako neska nagusien txapelketa-Kutxa Saria. 1. jardunaldia - Emaitzak - Emakumea Pilotari\nTrinketeko IV. Emakumea Pilotari Txapelketa. 3.jardunaldia - Emaitzak - Emakumea Pilotari\nEmakumezkoen II. El Diario Vasco Saria. 1. jardunaldia - Emakumea Pilotari\nHernaniko Paletariak » Trinketeko II. Emakumea Pilotari Txapelketa\nblogen azterketa - onki_xin\nHernaniko Paletariak » GRAVN-Txapelketa-2008


PSORILAX in Montilla erosi batetik 39€\nPsorilax in Montilla\nKrema Psorilax batetik psoriasia erosi in Montilla\nErosteko Psorilax in Montilla, behar:\nNon erosi in Montilla Psorilax\nSartu ordena formularioa web orrian zure izena eta telefono zenbaki bat erosi eraginkorra krema psoriasia Psorilax in Montilla at prezioa apaldu. Espero dei bat adviser at zure eskaera krema Psorilaxthe Arduraduna zurekin harremanetan jarriko da laster. Ordaintzeko agindua bakarrik jaso ondoren pakete in Montilla.\nKrema psoriasia Psorilax berezia da, in Montilla. Ez da, besterik gabe, laguntzen zenbatekoa murrizteko arazoa arlo, eta eramaten epe luzeko remission horretan gaixoaren da, ia-ia pertsona osasuntsu. Garrantzitsua ez ahaztu prebentzioa erabiliz Psorilax.\nNon erosi krema Psorilax in Montilla\nErosi nahi baduzu, gaur egungo stock Psorilax in Montilla (Espainia), bete eskaera-orria, sartu Zure telefono-zenbakia eta izena, eta laster jarriko da harremanetan Kudeatzailea enpresaren eta buruz esango dizu entrega denbora eta egingo zure galdera guztiak erantzun. Bakarrik ordaindu jaso ondoren, bidalketa postetxean edo mezularitza. Kostu bidalketa Psorilax postariak zure helbidea desberdina izango da beste hiri Espainian, jakin prezioa aholkulari bat ezartzea ondoren , ordena krema Psorilax batetik psoriasia web-orri ofiziala.\nIltze psoriasia tratamendua\nIltze inplikazioa psoriasia deitzen da, psoriatic onihodistrofiya. Hau gaixotasun bat da, patologia ez-infekziosoen izaera. Kontuan hartu zer gertatzen iltze psoriasia eta nola tratatu behar da.\nOrdena in Montilla Psorilax


Körkarlen (Mamu-gurdia) - Ezinbesteko zinema - Nafarroako Filmoteka\nAurkikuntza zinematografikoez beteta, Körkarlen filma fantasiazko zinemaren barruan, eta zehazki Europako iparraldeko zinema mutuan, paregabeko filmetako bat da. “Suediako zinemaren urrezko aroaren” (1917-1924) goren aldia islatzen du, Victor Sjöström eta Mauritz Stiller bezalako zinemagileen agintaritzapean.\nIluna, istorioa errealismoaren eta naturaz gaindiko munduaren artean mugitzen da. Suediako elezahar batek dioenaren arabera Urteberri eguneko gauerdian bekatuan hiltzen dena, behartuta egonen da hurrengo urte osoan hildakoen arimak beste mundura eramaten dituen zorigaiztoko heriotzaren gurdia gidatzera. San Silvestre egun horretan, hiru mozkor hilerrian zain daude, aurreko urtean hil zitzaien lagun bat gogoratzen. Horietako batek, David Holm-ek, bere familia hondamendira eraman du edateko duen zaletasunagatik.\nBekatuak garbitzea, ongiaren eta gaizkiaren arteko erlazioa edo giza-kontzientziaren deabruak izan dira film horretako eta orokorrean Victor Sjöström-en filmetako gai nagusiak. Griffith edo Abel Gance-ren mailakoa, zinemagile suediar hau zinema mutuaren sortzaileetako bat izan zen. Gainera, film horretan paper nagusia, David Holm tiranoarena, jokatu zuen.\nKörkarlen filmak oraindik irauten duen sekulako hunkipena eragin zuen, ikus-baliabideen erabilera bikaina eskaintzen baitu. Aipatzekoak dira gain-inpresioa eta atzerako jauziak bezalako efektuak, baita zenbait irudi gogoangarri ere: nola iristen den gurdia laino artean, ibilgailuaren plano zoragarria itsasbazter harritsutik aurrera eginez… Film honen arrakasta itzela izan zen mundu osoan eta horri esker Sjöström Hollywood-etik deitu zuten. Bertan beste maisulan aparta bat sinatu zuen: The wind (1928). Horiek horrela, El Resplandor (1980) filmeko eszena, Jack Nicholson-ek aizkora hartu eta bainugelako egurrezko atea puskatzen duenean, Stanley Kubrick-ek film honi egin zion omenaldia izan zen.\nZuzendaria: Victor Sjöström.\nEkoizlea: Charles Magnusson (Svensk Filmindustri / Svenska Biograf Film Studio).\nGidoia: Victor Sjöström.\nSelma Lagerlöf-en liburuan oinarrituta.\nArgazki zuzendaria: Julius Jaenzon (T/B).\nZuzendaritza artistikoa: Alexander Bako, Axel Esbensen.\nInterpreteak: Victor Sjöström (David Holm), Hilda Borgström (Holm andrea), Tore Svennberg (Georges), Astrid Holm (Ahizpa Edit), Concordia Selander (Editen ama), Lisa Lundholm (Ahizpa Maria), Tor Weijden (Gustafsson), Einar Axelson (Daviden anaia), Olof Ås (gurdi-gidaria), Nils Ahrén (kartzelaria), Simon Lindstrand, Nils Elffors, Algot Gunnarsson, Hildur Lithman, John Ekman.\nHizkuntza: jatorrizko bertsioa suedieraz (Intertituluak).\nIraupena: jatorrizko bertsioa suedieraz (intertituluak).


December 2013 - Nusan nutrizio zentrua\nAzukrearen eta janari azukredunen kontsumoa\n2-12-2013 | Cristina Perez Garay\t| Uncategorized @eu\nAzken urteetan, nabarmen egin du gora jaki azukredunen kontsumoak. Produktu prozesatuak neurrian jatea komeni da.\nDenborarekin, azukrearen kontsumoa eta elikagai azukredunen kontsumoa asko aldatu da. Urteetan, gure aitona-amonen garaian, dietan zeuden gozoak fruta eta eztia izaten ziren. Baina, azken urteetan, azukrearen eta gozagarrien kontsumoa asko igo da, produktu prozesatuaren eraginez. Hori horrela, azukrea gehiegi kontsumitzen da gaur egun.\nJanari azukredun kontsumo kontrolatu gabeak kaloria asko eta elikagai gutxi ematen ditu. Ondorioz, elikadura ez da zuzena izango. Gainera, osasun nahasketen garapena errazten du; gehiegizko pisua, hipertriglizeridemia, digestio arazoak, edo hortzetako txantxarrak, esate baterako. Azukre kontsumoaren eta diabetesaren sorreraren arteko loturaren froga argirik ez dagoen arren, jakina da obesitateak, azukrea era kontrolatu gabean kontsumitzearen ondorioetako bat, areagotu egin duela intsulina ez mendeko diabetesaren garatzeko aukera. Diabetes mota horrek adin ertaineko pertsona helduei eragin diezaieke.\nAzukre kontsumoak haurrengan hiperaktibotasuna sortzen duen ustea oso zabalduta dago. Helduei mendekotasuna sor diezaieke, azukrea jan ondoren organismoak endorfinak askatzen dituelako. Gorputzaren eta buruaren laxapen eta ongizate maila handiekin lotuta daude endorfinak. Fenomeno horrek azaldu dezake pertsona askok gehiegizko janari gozoa kontsumitzea, ondoeza arintzen eta erorialdiari aurre egiten laguntzen duela sentitzen baitute. Beraz, dieta orekatu bat izateko, azukrearen kontsumoa gutxitu behar da. Horra gutxitzeko edo saihesteko har daitezkeen neurrik batzuk:\nOndo begiratu behar da egunean hartzen ditugun azukre koilarakadak. Gutxika-gutxika, saiatu murrizten, eta ohitu elikagaiek dituzten berezko zaporeekin, esaterako kafesnean, jogurtetan, fruta zukuetan… Kontuan izan dastamenaren zentzua hezi daitekeela, eta ohitura horiek aldatzea komenigarria da.\n•Freskagarriak ere baztertu egin behar dira, azukre asko daukatelako. Ez dira komenigarriak. Badira gozagarriak dituzten freskagarriak, baina horiek ere ez dira komenigarriak. Alde batetik, zapore gozoetara ohitzen da dastamena, eta gero, jateko, elikagai azukreduna behar dugu. Bestetik, substantzia horiek ez dute elikatzen, eta neurrian hartu behar dira, elikagaia beharrean produktu kimikoak direlako.\nOpil industrialak, gailetak, bizkotxoak, magdalenak eta gozogintza industriak merkaturatu dituen beste hainbat. Horiek guztiak baino hobea da, ordea, beti-betiko ogia. Komeni da berriz ere dagokion tokia ematea ogiari; naturala eta integrala izan behar du, eguna karbohidrato konplexu sorta on batekin hasteko, eta komeni da, halaber, lehen zerrendatu ditugun produktu horiek guztiak baztertzea, baita etxean eginak badira ere. Gainera, ogi motak eta ogi artean jartzeko osagaiak konbinatuz, gustu eta behar guztiei erantzuteko moduko gosariak presta daitezke: arinak, kirolarien neurrikoak…\nEtiketak ondo begiratu, eta, ahal bada, elikagai industrialak baztertu eta naturalak hautatu, elikagai asko eta asko, ezkutuan, azukre baitaukate. Elikagai prozesatu gehienek kontserbagarri gisa erabiltzen dute, azukreak mikroorganismo askoren ugaritzea eragozten duelako. Beste elikagai batzuek mikatz zaporea ezkutatzeko ere erabiltzen dute azukrea, eta kontserbak, aurrez egindakoak, zuku naturalak, edari freskagarriak, jakietarako saltsa industrialak, jogurt azukredunak, ogi ore batzuk, eta abar. Elikagai horiek guztiak ez daukate zapore gozoa, baina azukrea ezkutaturik daukate.\nAzukre birfindua kendu behar da, eta azukre beltza erabili ordezko. Benetako azukre beltza edo integrala prozesatu eta findu gabeko azukre kanaberaren zukuaren kristalizazioaren bitartez lortzen da, lohitasunak eta zikinkeriak kenduz. Ontziaren proportzioarekin alderatuz, produktu astuna da, marroi kolorekoa eta itxura trinkoa du, azukre beltza gantz eta mineral askorik ez dauka, baina bai azukre zuria dituenak baino gehiago. Beraz, aukeran, hobe azukre integrala; hala ere, gutxitan hartu behar da.\nJakiei gozotasuna emateko hautatu behar diren elikagai gozo osasuntsuenak eztia, garaiko fruta heldua, fruta konpotan, fruta lehortuta (mahaspasak, aran pasak …), siropea eta zerealaren melaza dira. Hala ere, kontuan izan behar da, elikagai horiek, nahiz eta osasuntsuagoak izan, neurrian hartu behar direla; dietako kalorien %10 baino gutxiago hartu behar dira.